Diari Oficial de la Generalitat Valenciana


Sumari del DOGV 9370, del 28-06-2022 (2022/5794)

DECRET 83/2022, de 17 de juny, del Consell, pel qual s'estableix el currículum dels ensenyaments artístics professionals corresponents al títol de tècnic o tècnica superiors d'Arts Plàstiques i Disseny en Escultura Aplicada a l'Espectacle, pertanyent a la família professional artística d'escultura, en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/06/17/83/dof/vci/html**

### Dades del document

Número de DOGV
:   9370

Data del DOGV
:   28-06-2022

Secció del DOGV
:   I. DISPOSICIONS GENERALS

Número del document
:   2022/5794


Data del document
:   17-06-2022

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * títol d'estudis
    * universitat
    * legislació

DECRET 83/2022, de 17 de juny, del Consell, pel qual s'estableix el currículum dels ensenyaments artístics professionals corresponents al títol de tècnic o tècnica superiors d'Arts Plàstiques i Disseny en Escultura Aplicada a l'Espectacle, pertanyent a la família professional artística d'escultura, en l'àmbit de la Comunitat Valenciana. [2022/5794]  
ÍNDEX  
  
Preàmbul  
Capítol I. Disposicions preliminars  
Article 1. Objecte i àmbit d'aplicació  
Article 2. Objectius, organització, estructura i desenvolupament del currículum  
Article 3. Centres i projectes educatius  
Article 4. Oferta formativa  
Article 5. Informació i orientació professional  
Capítol II. Ordenació general dels ensenyaments  
Article 6. Organització dels mòduls i distribució horària  
Article 7. Mòdul de projecte integrat  
Article 8. Fase de formació pràctica en empreses, estudis i tallers  
Article 9. Avaluació  
Article 10. Promoció i titulació  
Article 11. Convocatòries i permanència  
Article 12. Documents oficials d'avaluació i de mobilitat  
Article 13. Correspondència amb la pràctica laboral  
Article 14. Convalidacions  
Capítol III. Professorat i centres  
Article 15. Professorat i atribució docent  
Article 16. Requisits mínims dels centres  
Article 17. Relació numèrica professorat-alumnat  
Disposicions addicionals  
Primera. Accés a altres estudis  
Segona. Accessibilitat universal  
Tercera. Títols  
Quarta. Incidència en les dotacions de despesa  
Disposició derogatòria  
Única. Derogació normativa  
Disposicions finals  
Primera. Aplicació i desplegament  
Segona. Normes supletòries  
Tercera. Entrada en vigor  
Annex I. Currículum de tècnic o tècnica superior d'Arts Plàstiques i Disseny en Escultura Aplicada a l'Espectacle  
Annex II. Característiques del mòdul de projecte integrat  
Annex III. Competència docent del personal funcionari pertanyent al cos de professorat i mestres de Taller d'Arts Plàstiques i Disseny per a la impartició dels mòduls corresponents als ensenyaments del cicle formatiu de grau superior d'Escultura Aplicada a l'Espectacle regulat en aquest decret  
Annex IV. Classificació dels mòduls als efectes de determinació de la ràtio  
Annex V. Relació de mòduls corresponents als ensenyaments mínims que es convaliden entre els cicles formatius de grau superior de la família professional d'Escultura i el cicle formatiu de grau superior regulat en aquest decret  
Annex VI. Relació de mòduls corresponents als ensenyaments que es convaliden entre els cicles formatius de grau superior de la família professional d'Arts Aplicades de l'Escultura regulats pel Reial decret 1843/1994, de 9 de setembre, i el cicle formatiu de grau superior d'Escultura Aplicada a l'Espectacle regulat en aquest decret  
  
Annex VII. Relació de mòduls que podran ser objecte d'exempció per correspondència amb la pràctica laboral  
  
  
PREÀMBUL  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en l'article 53 estableix que és de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquesta, el despleguen, de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia. Així mateix, l'Estatut d'Autonomia, en l'article 49.1.3a, estableix que la Generalitat té competència exclusiva en normes processals i de procediment administratiu derivades de les particularitats del dret substantiu valencià.  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, en el capítol VI del títol I, referent als ensenyaments artístics, inclou en la secció segona els ensenyaments professionals d'Arts Plàstiques i Disseny, que s'organitzaran en cicles de formació específica, de grau mitjà i de grau superior, la finalitat dels quals és proporcionar a l'alumnat una formació artística de qualitat i garantir la qualificació dels futurs professionals de les arts plàstiques i el disseny. Els cicles formatius referits inclouran fases de formació pràctica en empreses, estudis i tallers.  
  
El Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, concreta els objectius d'aquests ensenyaments; defineix els títols de tècnic o tècnica i tècnic o tècnica superior d'Arts Plàstiques i Disseny, com el document oficial acreditatiu del nivell de formació, qualificació i competència professional específica de cada especialitat artística; estableix l'estructura curricular que han de tindre els ensenyaments professionals conduents als títols esmentats i fixa els aspectes que han de preveure els ensenyaments mínims corresponents, i també regula amb caràcter bàsic l'accés, l'admissió, l'avaluació i la mobilitat, els efectes dels títols i les convalidacions i exempcions.  
En aquest marc normatiu, per mitjà del Reial decret 220/2015, de 27 de març, pel qual s'estableix el títol de tècnic o tècnica superior d'Arts Plàstiques i Disseny en Escultura Aplicada a l'Espectacle, pertanyent a la família professional artística d'Escultura i s'aproven els corresponents ensenyaments mínims, el Govern ha fixat els ensenyaments mínims d'aquest títol, tal com preveuen els articles 5 i 7 del Reial decret 596/2007, de 4 de maig.  
Així mateix, el Reial decret 220/2015, de 27 de març, ha establit els crèdits europeus del Sistema Europeu de Transferència de Crèdits (d'ara en avant, ECTS) mínims corresponents a cada mòdul formatiu, segons es defineixen en el Reial decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional. Per tal de facilitar el règim de convalidacions, s'assignen 120 crèdits ECTS a la totalitat del cicle formatiu de grau superior i 66 crèdits ECTS als ensenyaments mínims.  
  
De conformitat amb l'article 6.4 de la Llei orgànica 2/2006, de 3 de maig, d'educació; l'article 13.1 del Reial decret 596/2007, de 4 de maig, i l'article 2.2 del Reial decret 220/2015, de 27 de març, correspon a les administracions educatives, en l'àmbit de les seues competències, establir el currículum corresponent al títol de tècnic o tècnica superior d'Arts Plàstiques i Disseny en Escultura Aplicada a l'Espectacle, pertanyent a la família professional artística d'Escultura, del qual formaran part els aspectes bàsics del currículum que constitueixen els ensenyaments mínims i el seu posterior desenvolupament.  
L'objectiu bàsic d'aquest títol és atendre les actuals necessitats de formació de tècnics o tècniques superiors especialistes en tècniques aplicades a l'escultura de l'àmbit del teatre i l'espectacle i conjuminar el coneixement de materials, procediments tècnics i noves tecnologies amb la cultura i la sensibilitat artística per a constituir la garantia de qualitat demandada hui pels sectors productius, artístics i culturals vinculats a l'àmbit d'aquesta especialitat, d'acord amb el desenvolupament econòmic i social de la Comunitat Valenciana i la seua dimensió en el foment del nostre patrimoni cultural. Aquest decret, el currículum del qual està desenvolupat en l'annex I, té com a finalitat determinar els objectius, continguts i criteris d'avaluació dels mòduls corresponents al currículum i la seua distribució en cursos en l'àmbit de la Comunitat Valenciana.  
Finalment, cal assenyalar que la present norma s'ajusta als principis de bona regulació indicats en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Pel que fa als principis de necessitat i eficàcia, la norma s'adequa a un objectiu d'interés general, ja que contribueix a fer que l'alumnat assolisca la finalitat pròpia dels ensenyaments professionals d'Arts Plàstiques i Disseny. En relació amb el principi d'eficiència, cal posar de manifest que l'aprovació d'aquest decret no imposa noves càrregues administratives i l'aplicació d'aquest suposarà una correcta racionalització dels recursos públics.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretén aconseguir i s'ajusta al sistema constitucional de distribució de competències, competeix l'Administració educativa autonòmica l'establiment d'un currículum propi per a la Comunitat Valenciana en els termes determinats en la norma estatal i d'acord amb el percentatge de configuració autonòmica que s'hi determina. D'acord amb el principi de seguretat jurídica, la norma s'ha elaborat de manera coherent amb la resta d'ordenament jurídic, nacional i de la Unió Europea. En aplicació del principi de transparència, s'ha donat publicitat a la iniciativa normativa, ja que s'ha posat a disposició de la ciutadania per mitjà de la seua publicació en el portal web de la Conselleria d'Educació, Cultura i Esport, sense perjudici d'haver sotmés l'expedient a informació pública. L'anunci corresponent s'ha publicat en el Diari Oficial de la Generalitat Valenciana (DOGV 9078, 07.05.2021).  
  
Aquesta disposició està inclosa en el Pla normatiu de l'Administració de la Generalitat per a 2021, aprovat per l'Acord del Consell de 29 de desembre de 2020.  
  
Per tot el que s'ha exposat, a proposta de la consellera d'Educació, Cultura i Esport, d'acord amb l'article 53 de l'Estatut d'Autonomia de la Comunitat Valenciana, i en l'ús de les atribucions que reconeixen al Consell els articles 18.f i 33 de la Llei 5/1983, de 30 de desembre, del Consell; vist l'informe de l'Advocacia de la Generalitat, consultats els agents socials, realitzat el tràmit de consulta pública i amb el dictamen previ del Consell Escolar de la Comunitat Valenciana, de conformitat amb el Consell Jurídic Consultiu de la Comunitat Valenciana, d'acord amb el que s'estableix en l'article 43 de la Llei 5/1983, de 30 de desembre, del Consell, i amb la deliberació prèvia del Consell en la sessió del dia 17 de juny de 2022,  
  
  
DECRETE  
  
CAPÍTOL I  
Disposicions preliminars  
  
Article 1. Objecte i àmbit d'aplicació  
1. Aquest decret té per objecte establir el currículum dels ensenyaments artístics professionals d'Arts Plàstiques i Disseny corresponents al títol de tècnic o tècnica superior d'Arts Plàstiques i Disseny en Escultura Aplicada a l'Espectacle, pertanyent a la família professional artística d'escultura, en l'àmbit de la Comunitat Valenciana. Els aspectes bàsics del currículum es determinen en l'annex I d'aquest decret i constitueixen els ensenyaments mínims establits segons el Reial decret 220/2015, de 27 de març.  
2. A l'efecte del que disposa aquest decret, s'entén per currículum el conjunt d'objectius, continguts, mètodes pedagògics i criteris d'avaluació de cadascun dels ensenyaments regulats en la Llei orgànica 2/2006, de 3 de maig.  
3. Aquest decret serà aplicable en els centres docents públics i privats de la Comunitat Valenciana que impartisquen els ensenyaments regulats en aquest.  
  
Article 2. Objectius, organització, estructura i desenvolupament del currículum  
1. Els objectius generals del cicle formatiu, el desenvolupament curricular dels mòduls formatius quant als objectius específics, continguts i criteris d'avaluació, així com la distribució horària dels mòduls que el componen, són els que estableix l'annex I d'aquest decret.  
  
2. Els centres que impartisquen els ensenyaments regulats en aquest decret han de desenvolupar i completar el currículum que s'hi estableix, mitjançant la posada en pràctica del seu projecte educatiu i la implementació de programacions didàctiques que tinguen en compte les característiques del context social i cultural, les necessitats de l'alumnat, amb especial atenció a les necessitats dels que presenten una discapacitat, i les possibilitats formatives de l'entorn. La concreció del currículum que faça el centre, una vegada fixada i aprovada pel claustre, serà incorporada al projecte educatiu del centre.  
3. A proposta dels centres docents, aquests podran oferir, amb l'autorització prèvia de la conselleria competent en matèria d'educació, una part dels mòduls formatius en una llengua estrangera, sense que això supose cap modificació dels aspectes bàsics del currículum regulat en el títol corresponent i pel present decret.  
  
Article 3. Centres i projectes educatius  
1. Els centres que, degudament autoritzats, impartisquen els ensenyaments conduents al títol de tècnic o tècnica superior en Escultura Aplicada a l'Espectacle, a més de complir el que ha preceptuat l'article anterior respecte al seu projecte educatiu, han de considerar l'entorn territorial, social, cultural i especialment economicolaboral de la Comunitat Valenciana.  
2. Les propostes pedagògiques que realitzen els centres hauran de vetlar especialment per la seua adaptació al context laboral, tenint en compte els aspectes següents:  
a) Les activitats formatives hauran d'emprar recursos i metodologies relacionades amb el futur exercici professional de l'alumnat.  
b) L'Administració haurà d'establir, a proposta dels centres educatius i altres agents relacionats amb el sector, un catàleg d'empreses, estudis i tallers que oferisquen a l'alumnat oportunitats interessants de formació, aprenentatge i perspectives laborals.  
c) S'ha de traslladar la realitat de l'empresa al centre educatiu mitjançant iniciatives com l'organització de visites, la participació de professionals especialistes de l'àmbit de l'artesania i les arts plàstiques en la formació de l'alumnat o l'organització de xarrades informatives, i s'ha d'instar a la participació en la creació de beques o premis promoguts per les cambres de comerç, fundacions vinculades al sector productiu de les arts plàstiques i artesanal, o per iniciativa de les empreses, estudis o tallers relacionats amb el context social més pròxim o vinculat al centre educatiu.  
3. Així mateix, els centres docents que impartisquen aquests ensenyaments fomentaran, a través del seu desenvolupament curricular, la iniciativa emprenedora, així com el coneixement de l'entorn productiu del sector artesanal i artístic i el seu àmbit legislatiu.  
4. Els centres docents que impartisquen cicles formatius d'arts plàstiques i disseny de grau superior, en compliment de les exigències que l'educació superior suposa per a aquests ensenyaments, han de promoure la participació en programes europeus o projectes de caràcter internacional que contribuïsquen, entre altres, a la millora de les competències lingüístiques i professionals que permeten a l'alumnat una projecció exterior amb garanties.  
5. Aquells centres que impartisquen els ensenyaments regulats en aquest decret podran establir vincles o associacions amb els centres integrats de formació professional de la Comunitat Valenciana, o bé amb altres centres docents, que oferisquen ensenyaments semblants, amb la finalitat de coordinar les ofertes formatives en benefici de l'interés dels destinataris i de l'eficiència dels recursos.  
6. Els centres educatius podran col·laborar, si és el cas, amb la conselleria competent en matèria de qualificacions professionals en l'avaluació i acreditació de competències professionals adquirides mitjançant l'experiència laboral i altres aprenentatges no formals.  
  
Article 4. Oferta formativa  
1. A més de l'oferta del cicle formatiu d'Arts Plàstiques i Disseny a què es refereix aquest decret, els centres que impartisquen aquests ensenyaments de la família d'escultura també podran organitzar, desenvolupar i impartir cursos d'especialització vinculats a aquests, amb l'autorització prèvia de la conselleria competent en matèria d'educació.  
2. Els cursos d'especialització autoritzats tindran com a objectiu principal promoure l'aprenentatge permanent i la formació al llarg de la vida. Així mateix, hauran de contribuir a atendre el necessari aprofundiment en determinades activitats professionals i a donar una resposta formativa immediata davant de l'aparició de noves qualificacions professionals.  
3. Els cursos d'especialització, amb caràcter general, tindran una estructura, característiques curriculars i organització semblants als cicles formatius. Aquests podran oferir-se en modalitats formatives que permeten compatibilitzar la formació al llarg de la vida amb l'exercici professional.  
4. Les propostes de cursos d'especialització que formulen els centres docents per a ser autoritzats hauran de preveure accions formatives vinculades al sector artesanal o artístic relacionats amb l'execució de projectes i muntatge d'obres d'ornamentació, ambientació i caracterització, per mitjà de tècniques escultòriques, per a aplicar en qualsevol mena d'espectacle, que hauran de ser, en la mesura que siga possible, accions formatives amb projecció de futur.  
5. L'autorització de cursos d'especialització per la conselleria competent en matèria d'educació requerirà, com a condició bàsica, l'existència de professorat qualificat per a la impartició i que hi haja disponibilitat en la planificació docent del professorat del centre.  
6. Els cursos autoritzats seran objecte d'una certificació acreditativa, expedida pel centre docent on es realitzen, per als que els superen, en què s'haurà de fer constar la duració en hores, així com l'equivalència en crèdits. La certificació esmentada podrà tindre, si és el cas, valor en el Sistema Nacional de Qualificacions i Formació Professional.  
  
7. Els centres que impartisquen els ensenyaments regulats en aquest decret podran oferir una segona llengua estrangera, a manera de formació complementària, amb un límit de fins a 3 hores setmanals. La formació s'adequarà al perfil professional del cicle formatiu.  
8. L'oferta de la formació complementària de segona llengua estrangera haurà de tindre l'autorització expressa de la conselleria competent en matèria d'educació. L'autorització estarà condicionada a la disponibilitat horària del professorat en el centre i a l'acreditació d'aquest en la llengua corresponent.  
9. Aquesta formació no constarà en els documents oficials d'avaluació, si bé el centre docent expedirà una certificació acreditativa per a l'alumnat que supere els objectius establits per a la formació. En els certificats s'haurà de fer constar la duració en hores, així com l'equivalència en crèdits.  
10. Els centres docents podran oferir, amb l'autorització prèvia de la conselleria competent en matèria d'educació, cursos de preparació per a les proves d'accés als cicles formatius d'arts plàstiques i disseny, sempre que hi haja disponibilitat en la planificació docent del professorat del centre.  
  
Article 5. Informació i orientació professional  
1. Tots els centres que oferisquen aquests ensenyaments hauran d'informar l'alumnat sobre les possibilitats de formació i reconeixement de competències professionals que hi haja en l'entorn local, regional, nacional i europeu, partint de les seues necessitats i interessos, i tenint en compte l'itinerari personal apropiat a cada alumne i alumna.  
2. La conselleria competent en matèria d'educació haurà d'establir les condicions perquè els centres docents puguen disposar d'un responsable d'orientació laboral, que haurà d'estar especialitzat en les funcions indicades en l'apartat anterior. Aquesta tasca haurà de ser realitzada preferentment per professorat amb destinació definitiva en el centre i de l'especialitat Organització Industrial i Legislació.  
  
  
CAPÍTOL II  
Ordenació general dels ensenyaments  
  
Article 6. Organització dels mòduls i distribució horària  
Els mòduls d'aquest cicle formatiu s'organitzen en dos cursos acadèmics. La distribució de mòduls en cadascun dels dos cursos, la duració, l'assignació horària setmanal i l'assignació de crèdits ECTS corresponent es concreta en l'annex I.  
  
Article 7. Mòdul de projecte integrat  
1. Els ensenyaments conduents al títol de tècnic o tècnica superior d'Arts Plàstiques i Disseny en Escultura Aplicada a l'Espectacle inclouen un mòdul de projecte integrat. Aquest mòdul té per objecte que l'alumnat siga capaç d'integrar, aplicar i valorar els coneixements, les destreses i les capacitats específics del camp professional de l'especialitat per mitjà de la formalització i la realització d'un projecte, adequat al nivell acadèmic cursat, que evidencie rigor tècnic, cultura plàstica, expressió artística i sensibilitat estètica i possibilitat de realització i viabilitat.  
Serà necessària l'avaluació positiva de tots els mòduls restants abans de procedir a avaluar el mòdul de projecte integrat.  
2. El mòdul de projecte integrat haurà de comptar amb una tutoria individualitzada del professorat.  
3. Les característiques generals del mòdul de projecte integrat del cicle formatiu de grau superior d'Arts Plàstiques i Disseny en Escultura Aplicada a l'Espectacle es recullen en l'annex II d'aquest decret, sense perjudici del que estableix l'article 2.1 quant als objectius específics, els continguts i els criteris d'avaluació d'aquest mòdul, que són els que figuren en l'annex I.  
  
Article 8. Fase de formació pràctica en empreses, estudis i tallers  
1. La fase de formació pràctica en empreses, estudis i tallers tindrà com a finalitat bàsica l'adquisició per part de l'alumnat d'una correcta maduresa professional. Així mateix, permetrà avaluar i verificar la seua competència en situacions reals de treball i afavorir la seua inserció laboral. Per a fer-ho, les escoles fomentaran la col·laboració amb les empreses, els estudis, els tallers i altres entitats de l'entorn. Aquesta fase de formació pràctica, en situació real de treball, no tindrà caràcter laboral i formarà part del currículum del cicle formatiu corresponent.  
2. Per als ensenyaments conduents al títol de tècnic o tècnica superior d'Arts Plàstiques i Disseny en Escultura Aplicada a l'Espectacle, la duració i el desenvolupament de la fase de formació pràctica s'especifica en l'annex I. Aquesta formació en cap cas tindrà caràcter laboral i estarà orientada a la consecució dels objectius del currículum.  
3. Amb caràcter general, l'alumnat realitzarà aquesta fase durant el tercer trimestre del segon curs acadèmic del cicle formatiu, i una vegada l'alumnat haja aconseguit l'avaluació positiva en tots els mòduls, a excepció del mòdul de projecte integrat.  
Així mateix, s'estableix un segon període anual que es desenvoluparà en el primer trimestre del curs acadèmic següent al que s'haguera realitzat el primer període anual. Aquest període, a efectes administratius, s'ha de computar amb el curs anterior i no amb el següent.  
4. En l'última sessió d'avaluació prèvia a la realització de la fase de formació pràctica en empreses, estudis i tallers, l'equip docent, a la vista del grau d'aprenentatge de cada alumne i alumna, haurà de fer la proposta per a l'inici de la fase de formació pràctica per part de l'alumnat. Pel que fa a la regulació de la fase de formació pràctica en empreses, estudis i tallers, caldrà ajustar-se al que disposa la normativa vigent que se li aplique.  
5. El seguiment de la formació pràctica correspondrà al tutor o tutora de pràctiques designat per la direcció del centre, en col·laboració amb la persona responsable designada pel corresponent centre de treball. L'avaluació serà realitzada per tot l'equip docent, que tindrà en compte el grau de compliment dels objectius i la valoració realitzada pel centre de treball mitjançant els instruments i documents que determine la conselleria competent en matèria d'educació.  
  
6. Si un alumne o alumna no supera la fase de formació pràctica en una primera convocatòria, haurà de realitzar novament aquesta formació, si bé ho farà en un centre de treball diferent.  
  
Article 9. Avaluació  
1. L'avaluació serà contínua i tant els criteris com els procediments d'avaluació aplicats pel professorat tindran en compte el progrés i la maduresa acadèmica de l'alumnat en relació amb les competències professionals característiques del títol.  
2. L'aplicació del procés d'avaluació contínua de l'alumnat requerirà l'assistència regular a les classes i activitats programades. A aquest efecte, els centres docents establiran el nombre màxim de faltes d'assistència de conformitat amb l'article 33 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis.  
3. L'avaluació també es realitzarà de manera diferenciada per mòduls, prenent com a referència els objectius específics de cada mòdul expressats en termes de capacitats, destreses i competències, i els respectius criteris d'avaluació de cadascun dels mòduls.  
  
4. Els resultats de l'avaluació final de cada mòdul s'expressaran d'acord amb una escala numèrica de zero a deu, considerant-se positives les qualificacions iguals o superiors a cinc i negatives les restants. Per a la fase de formació pràctica en empreses, estudis i tallers, els resultats de l'avaluació s'expressaran en termes d'apte / no apte.  
  
5. L'equip docent del grup, actuant de manera col·legiada, i presidit pel tutor o tutora, es reunirà periòdicament en sessions d'avaluació i qualificació, d'acord amb el que s'establisca en la concreció curricular inclosa en el projecte educatiu de centre. En l'avaluació de la formació pràctica en empreses, estudis i tallers, col·laborarà el responsable de la formació de l'alumnat, designat pel corresponent centre de treball durant el seu període d'estada en aquest. De cadascuna de les sessions d'avaluació s'alçarà la corresponent acta, en què ha de constar la relació de professorat assistent, un resum dels assumptes tractats i els acords adoptats, així com la informació que es transmetrà a l'alumnat, o bé als seus pares, mares o tutors legals si es tracta d'alumnat menor d'edat.  
  
6. Les sessions d'avaluació tindran com a finalitat coordinar el professorat dels diferents mòduls i valorar el progrés de l'alumnat quant a l'obtenció dels objectius generals del cicle formatiu d'arts plàstiques i disseny corresponent i dels objectius específics dels mòduls.  
  
7. En el primer curs, s'haurà de dur a terme, almenys, una sessió d'avaluació inicial, abans de la finalització del mes d'octubre, una sessió d'avaluació en finalitzar el primer trimestre i una altra en finalitzar el segon trimestre, en què es qualificaran els mòduls formatius per a valorar el progrés de l'alumnat fins a aquest moment. A més, es realitzaran dues avaluacions finals, una ordinària i una altra extraordinària.  
8. En el segon curs, se celebraran, almenys, dues sessions d'avaluació en finalitzar el primer trimestre i el segon trimestre, respectivament, en què es qualificaran els mòduls formatius per a valorar el progrés de l'alumnat fins a aquest moment; una sessió d'avaluació final ordinària després de la finalització del període lectiu, i prèvia a la realització de la fase de formació pràctica en empreses, estudis i tallers, i una sessió d'avaluació final extraordinària. Així mateix, els centres realitzaran sessions d'avaluació després de la conclusió de cada període habilitat per a dur a terme la fase de formació pràctica en empreses, estudis i tallers, en què avaluaran el mòdul de projecte integrat i la fase de formació pràctica.  
9. Els mòduls formatius de la mateixa denominació en primer i segon curs, dels ensenyaments regulats en aquest decret, tindran caràcter progressiu. A aquest efecte, els mòduls formatius de segon curs seran considerats incompatibles a l'efecte d'avaluació, en el cas que prèviament no s'haja superat el de primer curs amb la mateixa denominació.  
  
10. El mòdul de projecte integrat tindrà la consideració d'incompatible a l'efecte d'avaluació fins que es produïsca la superació de tots els mòduls restants.  
  
Article 10. Promoció i titulació  
1. L'alumnat podrà promocionar del primer al segon curs del cicle formatiu corresponent quan haja obtingut avaluació positiva en mòduls la càrrega lectiva dels quals sume, almenys, el 75 % del primer curs.  
2. La superació del cicle formatiu d'Arts Plàstiques i Disseny per part de l'alumne o alumna requerirà l'avaluació positiva de tots els mòduls que el componen, així com l'obtenció de la qualificació d'apte en la fase de formació pràctica en empreses, estudis i tallers.  
3. Una vegada superat el cicle formatiu, es procedirà al càlcul de la nota mitjana final segons el que estableix l'article 19.9 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny.  
No es computarà la fase de formació pràctica en empreses, estudis i tallers a l'efecte del càlcul de la nota mitjana final del cicle formatiu, ni tampoc els mòduls que han sigut objecte de convalidació i/o exempció.  
  
  
Article 11. Convocatòries i permanència  
1. L'alumnat disposarà d'un nombre màxim de quatre convocatòries per a la superació de cada mòdul. Per a la superació de la fase de formació pràctica en empreses, estudis i tallers, el nombre màxim de convocatòries serà de dues.  
2. Tindran consideració de convocatòries aquelles avaluacions finals en què l'alumnat siga qualificat, de tal manera que, amb caràcter general, l'alumnat disposarà de dues convocatòries en cada curs acadèmic. Si un alumne o alumna no es presenta a una prova d'avaluació final, obtindrà una qualificació de zero punts i la convocatòria corresponent serà computada a l'efecte de permanència en els ensenyaments.  
  
3. Amb caràcter excepcional, l'alumnat que no supere algun mòdul després d'haver esgotat el nombre màxim de quatre convocatòries, podrà sol·licitar davant de la conselleria competent en matèria d'educació una convocatòria extraordinària, sempre que acredite documentalment que hi ha motius de malaltia, discapacitat, o altres que impedisquen el desenvolupament normal dels estudis. Aquesta mesura excepcional no serà aplicable a la fase de formació pràctica en empreses, estudis i tallers.  
4. L'alumnat podrà sol·licitar l'anul·lació de la seua matrícula amb la sol·licitud prèvia per escrit davant de la direcció del centre docent, per a la seua resolució, amb anterioritat a la segona avaluació trimestral, o en el cas que l'alumnat només es trobe matriculat en la fase de formació pràctica en empreses, estudis i tallers, amb anterioritat a l'inici d'aquesta. L'anul·lació de la matrícula suposarà la pèrdua dels drets d'assistència a classe i avaluació, i en cap cas implicarà la devolució de les taxes de matrícula. En conseqüència, per a aquest curs acadèmic, qualsevol qualificació o avaluació prèvia de l'alumnat perdrà la validesa i les convocatòries d'aquest curs no computaran quant a la permanència en l'etapa.  
5. L'alumnat podrà sol·licitar la renúncia a la convocatòria d'avaluació final d'un o més mòduls i/o de la fase de formació pràctica en empreses, estudis i tallers, sense que aquesta mesura implique l'anul·lació de la seua matrícula, i amb la finalitat que la convocatòria corresponent no li siga computada a l'efecte de permanència en l'etapa. La renúncia a les convocatòries d'avaluació final ordinària i extraordinària s'haurà de realitzar amb una antelació mínima d'un mes abans de la data d'avaluació final. La sol·licitud de renúncia es formalitzarà per escrit davant de la direcció del centre, per a la seua resolució, havent d'al·legar circumstàncies de malaltia, discapacitat, incorporació a un lloc de treball, obligacions de tipus familiar o social o altres circumstàncies de força major, que impedisquen una dedicació normal a l'estudi. La renúncia a la convocatòria es reflectirà en els documents d'avaluació amb l'expressió de «renúncia».  
  
Article 12. Documents oficials d'avaluació i de mobilitat  
1. Els documents bàsics d'avaluació en aquests ensenyaments, tots amb caràcter oficial, són l'expedient acadèmic personal, que s'acredita mitjançant la certificació acadèmica personal; les actes d'avaluació, i els informes d'avaluació individualitzats. En aquests documents es farà referència al títol cursat i regulat en aquest decret.  
  
2. L'expedient acadèmic personal és el document oficial d'avaluació que sintetitza tota la informació relativa al procés d'avaluació de l'alumnat. En aquest han de figurar, de conformitat amb el marc normatiu que estableix la Llei 8/2017, de 7 d'abril, integral del reconeixement del dret a la identitat i a l'expressió de gènere a la Comunitat Valenciana, les dades identificatives de l'alumnat, les dades personals, el número d'identificació de l'alumnat, la via d'accés als ensenyaments, les dades de matrícula, els resultats d'avaluació, les mesures d'adaptació curricular, si és el cas, la nota mitjana, i totes les altres informacions que determine la conselleria competent en matèria d'educació.  
  
3. La certificació acadèmica personal tindrà efectes acreditatius de la informació continguda en l'expedient acadèmic personal de l'alumnat, i serà expedida per la secretaria dels centres. Pel que fa als resultats de l'avaluació, ha de recollir el curs acadèmic, les qualificacions obtingudes en la convocatòria ordinària i, si és el cas, en la convocatòria extraordinària, els mòduls formatius que hagen sigut objecte de convalidació i/o exempció, així com les anul·lacions de matrícula i renúncies de convocatòria.  
4. En les actes d'avaluació figurarà la relació nominal de tot l'alumnat matriculat en un determinat curs d'un cicle formatiu, junt amb la qualificació obtinguda en cadascun dels mòduls en què es troba matriculat, l'expressió de si es tracta de la convocatòria ordinària o extraordinària i, si és el cas, la qualificació obtinguda en la fase de formació pràctica en empreses, estudis i tallers. Les actes d'avaluació hauran d'estar signades per tot l'equip docent.  
5. Quan un alumne o alumna es trasllade a un altre centre, el tutor o tutora consignarà en un informe d'avaluació individualitzat tota aquella informació que resulte necessària per a la continuïtat del procés d'aprenentatge. Aquest informe i la certificació acadèmica personal tindran la consideració de documents bàsics de mobilitat, ja que garanteixen la mobilitat acadèmica i territorial de l'alumnat.  
  
Article 13. Correspondència amb la pràctica laboral  
1. Podran ser objecte d'exempció, per la seua correspondència amb la pràctica laboral, els mòduls formatius detallats en l'annex VII d'aquest decret, sempre que s'acredite, almenys, un any, a temps complet o a temps parcial, d'experiència relacionada amb els coneixements, les capacitats i les destreses, i, si és el cas, les unitats de competència pròpies d'aquests mòduls.  
2. Podrà determinar-se l'exempció total o parcial de la fase de formació pràctica en empreses, estudis o tallers, sempre que s'acredite una experiència laboral d'almenys un any, a temps complet o a temps parcial, en un camp professional directament relacionat amb el cicle formatiu regulat en aquest decret.  
3. Correspondrà a la conselleria competent en matèria d'educació resoldre les exempcions a què es refereixen els apartats anteriors, amb la sol·licitud prèvia de les persones interessades en els centres docents on es troben matriculades.  
4. L'experiència laboral s'acreditarà a través d'una certificació de l'empresa en què haurà de constar, expressament, la duració del contracte, l'activitat exercida i el període de temps en què s'ha realitzat aquesta activitat. En el cas de treballadors o treballadores per compte propi, s'acreditarà mitjançant una certificació d'alta en el cens d'obligats tributaris. En ambdós casos, també s'haurà d'aportar un certificat de vida laboral.  
5. Els mòduls formatius que siguen objecte d'exempció hauran de figurar en l'expedient acadèmic de l'alumnat amb l'expressió «exempt/a». Aquests mòduls no es tindran en compte per al càlcul de la nota mitjana del cicle formatiu corresponent.  
  
Article 14. Convalidacions  
1. Podran ser objecte de convalidació els mòduls formatius del cicle formatiu d'Escultura Aplicada a l'Espectacle per mòduls de cicles formatius de grau superior de la família professional d'Escultura, segons el que disposa l'annex V d'aquest decret.  
2. Podran ser objecte de convalidació els mòduls formatius del cicle formatiu d'Escultura Aplicada a l'Espectacle per mòduls de cicles formatius de grau superior de la família professional d'Arts Aplicades a l'Escultura regulats en el Reial decret 1843/1994, de 9 de setembre, segons el que disposa l'annex VI d'aquest decret.  
3. El mòdul professional de formació i orientació laboral es podrà convalidar sempre que s'acredite haver superat el mateix mòdul en un cicle formatiu d'arts plàstiques i disseny.  
4. El mòdul formatiu d'empresa i iniciativa emprenedora es podrà convalidar sempre que s'acredite haver superat el mateix mòdul en un cicle formatiu d'arts plàstiques i disseny d'igual o superior nivell acadèmic al que es vulga cursar.  
5. El mòdul formatiu d'idioma estranger es podrà convalidar sempre que s'acredite, almenys, una de les situacions següents:  
a) Tindre superat el mateix mòdul en un cicle formatiu d'arts plàstiques i disseny d'igual o superior nivell acadèmic al que es vulga cursar.  
  
b) Acreditar, per una entitat certificadora reconeguda a l'Estat espanyol amb efectes acadèmics, un nivell de coneixement de la llengua estrangera del mòdul formatiu corresponent al nivell B1 del Marc Europeu Comú de Referència per a les Llengües.  
c) Acreditar un nivell de competència lingüística corresponent al nivell B2 del Marc Comú Europeu de Referència per a les Llengües, a través de certificats reconeguts a la Comunitat Valenciana.  
6. Quant a qualsevol altre supòsit de convalidació no previst en els apartats anteriors d'aquest article, caldrà ajustar-se al que disposa l'article 23 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny.  
7. Les sol·licituds de convalidació s'hauran de presentar davant de la direcció del centre docent on es trobe matriculat l'alumnat, per a la seua resolució. Si les sol·licituds es resolen favorablement, en els mòduls objecte de convalidació figurarà l'expressió «convalidat». Aquests mòduls no es tindran en compte per al càlcul de la nota mitjana del cicle formatiu corresponent.  
  
  
CAPÍTOL III  
Professorat i centres  
  
Article 15. Professorat i atribució docent  
1. Les competències docents del personal funcionari pertanyent al cos de professorat i mestres de taller d'Arts Plàstiques i Disseny per a la impartició dels mòduls corresponents als ensenyaments del cicle formatiu de grau superior d'Escultura Aplicada a l'Espectacle són les previstes en l'annex II del Reial decret 220/2015, de 27 de març.  
  
2. El mòdul formatiu d'idioma estranger serà impartit per professorat pertanyent als cossos de catedràtics i de professors d'Ensenyament Secundari, de l'especialitat de la llengua estrangera que s'impartisca.  
  
3. Les competències docents del personal funcionari pertanyent al cos de professorat d'Arts Plàstiques i Disseny per a la impartició dels mòduls propis de la Comunitat Valenciana corresponents als ensenyaments del cicle formatiu de grau superior d'Escultura Aplicada a l'Espectacle són les previstes en l'annex III d'aquest decret.  
  
4. En els centres privats, els diferents mòduls seran impartits pel professorat que acredite les condicions de titulació i qualificació específica establides per la normativa bàsica d'aplicació i el desplegament que en faça, en l'àmbit de les seues competències, la conselleria competent en matèria d'educació.  
5. Els plans de formació del professorat d'ensenyaments professionals d'Arts Plàstiques i Disseny que dissenye la conselleria competent en matèria d'educació inclouran activitats formatives específiques o de caràcter transversal, relacionades amb l'esperit emprenedor, les tecnologies de la informació i de la comunicació, la capacitació en llengües estrangeres i tots aquells aspectes que contribuïsquen al desenvolupament curricular dels ensenyaments regulats en aquest decret.  
6. Per a la docència de certs continguts dels mòduls, així com per a la impartició de cursos específics i d'especialització els continguts dels quals no se solapen amb els establits en l'annex I d'aquest decret, es podrà contractar professorat especialista en actiu. La seua contractació podrà ser de tipus administratiu o com a prestació de serveis al centre i d'acord amb el que disposa el Decret 296/1997, de 2 de desembre, del Govern Valencià, pel qual es regula el règim de contractació de professorat especialista.  
  
Article 16. Requisits mínims dels centres  
Els centres d'ensenyament que impartisquen el cicle formatiu d'arts plàstiques i disseny regulat en aquest decret hauran de complir, quant als requisits referents a denominació, instal·lacions, condicions materials, centres integrats i relació numèrica professorat/alumnat, el que preveu el Reial decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístics regulats en la Llei orgànica 2/2006, de 3 de maig, d'educació, i en el Reial decret 220/2015, de 27 de març, i les normes que dicte a aquest efecte la conselleria competent en matèria d'educació.  
  
  
Article 17. Relació numèrica professorat-alumnat  
1. La relació numèrica professorat/alumnat serà, com a màxim, d'1/30 en les classes teòriques i teoricopràctiques i d'1/15 en les classes pràctiques i tallers, d'acord amb el que estableix l'article 4 i l'annex III del Reial decret 220/2015, de 27 de març.  
2. Als efectes assenyalats en l'apartat anterior, es classifiquen els mòduls segons el seu caràcter teòric, teoricopràctic, pràctic o tallers en l'annex IV d'aquest decret.  
3. Per al mòdul de projecte integrat es comptarà amb la tutoria individualitzada del professorat que impartisca docència en el cicle formatiu.  
  
  
DISPOSICIONS ADDICIONALS  
  
Primera. Accés a altres estudis  
1. El títol de tècnic o tècnica superior d'Arts Plàstiques i Disseny en Escultura Aplicada a l'Espectacle permetrà l'accés a qualsevol altre cicle formatiu de grau mitjà o superior dels ensenyaments artístics professionals, amb l'exempció de la prova específica en aquells casos previstos en l'article 15 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, i en l'article 3 de l'Ordre 13/2018, de 18 d'abril, de la Conselleria d'Educació, Investigació, Cultura i Esport.  
  
2. El títol de tècnic o tècnica superior d'Arts Plàstiques i Disseny en Escultura Aplicada a l'Espectacle permetrà l'accés directe als ensenyaments artístics superiors de Disseny, d'Arts Plàstiques i de Conservació i Restauració de Béns Culturals.  
3. El títol de tècnic o tècnica superior d'Arts Plàstiques i Disseny en Escultura Aplicada a l'Espectacle permetrà l'accés als estudis universitaris de conformitat amb el que estableix el Reial decret 412/2014, de 6 de juny, pel qual s'estableix la normativa bàsica dels procediments d'admissió als ensenyaments universitaris oficials de grau.  
  
4. El reconeixement de crèdits entre títols pertanyents a ensenyaments d'educació superior i el títol de tècnic o tècnica superior d'Arts Plàstiques i Disseny en Escultura Aplicada a l'Espectacle es durà a terme de conformitat amb el Reial decret 1618/2011, de 14 de novembre, sobre reconeixement d'estudis en l'àmbit de l'educació superior, excepte en els supòsits de convalidació o reconeixement entre estudis d'un mateix ensenyament o estudis de tècnic o tècnica superior d'ensenyaments diferents, que es regiran per la seua normativa específica.  
  
  
Segona. Accessibilitat universal  
La conselleria competent en matèria d'educació establirà les mesures oportunes quant a la igualtat d'oportunitats, la no-discriminació i l'accessibilitat de les persones amb discapacitat a aquests ensenyaments, segons la legislació sectorial vigent en la matèria.  
  
  
Tercera. Títols  
Per a l'expedició de títols acadèmics i professionals corresponents als ensenyaments regulats en aquest decret, caldrà ajustar-se al que disposa la normativa de la conselleria competent en matèria d'educació.  
  
  
Quarta. Incidència en les dotacions de despesa  
La implementació i el posterior desplegament d'aquest decret no podrà tindre cap incidència en la dotació de tots i cadascun dels capítols de despesa assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent en aquests ensenyaments.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang, o d'un rang inferior, que s'oposen al que estableix aquest decret.  
  
  
DISPOSICIONS FINALS  
  
Primera. Aplicació i desplegament  
S'autoritza a qui tinga la titularitat de la conselleria competent en matèria educativa per a dictar totes les disposicions que siguen necessàries per a l'aplicació i el desplegament del que disposa aquest decret.  
  
Segona. Normes supletòries  
Per a totes aquelles qüestions no regulades en aquest decret o en les normes de desplegament d'aquest, serà de caràcter supletori la normativa vigent quant als ensenyaments de formació professional.  
  
Tercera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 17 de juny de 2022  
  
El president de la Generalitat,  
XIMO PUIG I FERRER  
  
La consellera d'Educació, Cultura i Esport,  
RAQUEL TAMARIT IRANZO  
  
  
  
ANNEX I  
Currículum del títol de tècnic o tècnica superior d'Arts Plàstiques i Disseny en Escultura Aplicada a l'Espectacle  
  
1. Identificació del títol  
1.1. Denominació: tècnic o tècnica superior d'Arts Plàstiques i Disseny en Escultura Aplicada a l'Espectacle  
1.2. Nivell: grau superior dels ensenyaments professionals d'Arts Plàstiques i Disseny  
1.3. Duració total del cicle: 2.000 hores  
1.4. Família professional artística: Escultura  
1.5. Referent europeu: CINE-5b (Classificació Internacional Normalitzada de l'Educació)  
  
2. Perfil professional  
2.1. Competència general  
Elaborar obres d'ornamentació, ambientació i caracterització, mitjançant tècniques escultòriques, que formen part de qualsevol tipus d'espectacle a partir del projecte propi o d'un encàrrec professional determinat.  
Planificar el procés de realització mitjançant la definició dels aspectes formals, funcionals, materials, estètics i de producció.  
Organitzar i dur a terme les distintes fases del procés, garantint la seguretat de les operacions i realitzant els controls de qualitat corresponents fins a l'obtenció del producte acabat amb garantia de qualitat i seguretat.  
2.2. Competències professionals  
Definir les característiques formals, funcionals, tècniques, materials i estètiques d'un projecte propi o d'un encàrrec donat per a l'elaboració d'elements o ambientacions escultòriques d'ús en tota mena d'espectacle.  
Realitzar plans, esbossos i dibuixos amb tècniques de color, així com elaborar maquetes i models per a visualitzar el resultat final de les obres volumètriques que es facen i elaborar la documentació del projecte.  
Planificar i dur a terme el procés de realització d'obres de caràcter escultòric per a ús en tota mena d'espectacle, tenint en compte les especificacions del projecte.  
Realitzar els controls de qualitat corresponents a cada moment del procés d'elaboració a fi de garantir la qualitat tècnica i artística de les peces i efectuar-ne el muntatge.  
Conéixer, seleccionar, preparar i utilitzar els materials més adequats a les especificacions tècniques, formals, funcionals i estètiques del projecte.  
Conéixer les especificacions tècniques de les eines, els equips, els estris i la maquinària a càrrec seu i organitzar les mesures de manteniment periòdic d'aquests.  
Conéixer i utilitzar les diferents tècniques escultòriques de modelatge, talla i construcció i experimentar-ne les distintes possibilitats i aplicacions en el camp d'aquesta especialitat.  
Utilitzar les tècniques d'emmotlament i buidatge aplicant-les al camp de l'ambientació i caracterització d'ambients, objectes i persones en la realització d'espectacles.  
Realitzar ampliacions i especejaments d'elements escultòrics de caràcter efímer per a escenografies de qualsevol tipus d'espectacles.  
Aplicar les pàtines i recobriments protectors necessaris per a un bon acabat dels elements escultòrics aplicats a l'espectacle.  
Realitzar acabats imitant tota mena de materials petris, metàl·lics i orgànics per mitjà de procediments pictòrics i escultòrics.  
Establir les condicions que garantisquen la seguretat de les operacions d'elaboració i la prevenció dels possibles riscos derivats de la seua activitat professional.  
Assessorar i coordinar grups de treball, organitzar el procés productiu i creatiu i transmetre amb precisió la informació adequada per a aconseguir el resultat idoni, tant en el treball en equip com en l'obtenció dels diferents productes escultòrics en funció del tipus d'espectacle a què vagen destinats.  
Organitzar, administrar i gestionar un taller d'escultura aplicada a l'espectacle, bé siga com a persona assalariada, autònoma o en cooperativa, considerant aquells factors artístics, tècnics, econòmics, normatius i de seguretat imprescindibles en el treball.  
Elaborar pressupostos en què es definisquen els materials i procediments que s'empraran, i es calculen els costos a partir dels requisits tècnics, funcionals i estètics, així com la rendibilitat del treball que es realitzarà.  
2.3. Qualificació professional del Catàleg nacional de qualificacions professionals  
  
3. Context professional  
3.1. Àmbit professional  
Desenvolupa la seua activitat com a persona professional autònoma o com contractada per compte d'altri, en empreses i tallers de caràcter artesanal o artístic relacionats amb l'execució de projectes de realització i muntatge d'obres d'ornamentació, ambientació i caracterització, mitjançant tècniques escultòriques, per a aplicar en qualsevol mena d'espectacle, realitzant la seua tasca en el marc de les funcions i objectius assignats al seu lloc de treball com a tècnic o tècnica superior i coordinant xicotets grups de treball de professionals d'inferior nivell.  
3.2. Sectors productius  
S'ubica en el sector artístic relacionat amb els projectes de realització i muntatge d'obres d'ornamentació, ambientació i caracterització, mitjançant tècniques escultòriques, per a aplicar en qualsevol mena d'espectacle, entre altres, en els sectors de producció teatral, televisiu, cinematogràfic, publicitari, turístic, de fires i exposicions, festiu i recreatiu, i en altres sectors de producció industrial i constructius que requerisquen els seus serveis.  
La demanda laboral d'aquests professionals s'orienta en les direccions següents:  
Realització d'objectes tridimensionals per a escenografies de teatre i òpera, cinema i televisió, parcs d'atraccions i temàtics, muntatge i instal·lacions de fires, activitats socioculturals, parcs infantils i guarderies i qualsevol altre àmbit relacionat amb l'espectacle.  
Realització d'estructures, objectes corporis d'ús en escena amb significació artística i ornamental, escultura teatral, elements arquitectònics i de relleu.  
Objectes d'attrezzo per a cinema, teatre, televisió i altres mitjans efímers d'expressió artística.  
3.3. Ocupacions i llocs de treball rellevants  
Persona professional qualificada per a exercir els següents llocs de treball i ocupacions:  
Encarregat/ada de taller de realització d'elements ornamentals, decoratius i escultòrics en material divers d'ús relacionat amb el món de l'espectacle.  
Projectista d'obres d'ambientació escenogràfica, ornamentals, decoratives o escultòriques, en diversos materials, per a ús en qualsevol tipus d'espectacle.  
Realitzador o realitzadora d'obres d'ambientació escenogràfica, ornamentals, decoratives o escultòriques, en diversos materials, per a ús en qualsevol tipus d'espectacle.  
Persona creadora i realitzadora d'objectes ornamentals i funcionals que precisen processos escultòrics per a esdeveniments, reclams publicitaris, indicadors, tipografia, recreació d'àrees de descans, jardins, parcs, centres comercials i la resta d'espais públics.  
Persona creadora i realitzadora de màscares, titelles, elements propis de teatre i festejos populars.  
Responsable de realització d'attrezzo per a espectacles en viu.  
Attrezzista d'escena.  
  
4. Estructura del currículum  
4.1. Objectius generals del cicle formatiu  
Aconseguir una visió de conjunt i ordenada dels processos de realització d'obres escultòriques per a ús en espectacles, de les seues diferents fases i operacions, i generar la documentació i informació artisticotècnica necessària per a dur a terme un projecte de producció artística en els materials propis de l'especialitat.  
Identificar i definir els aspectes artisticoplàstics, formals, estructurals, funcionals, materials, tècnics, organitzatius i econòmics que configuren el projecte o encàrrec d'elaboració d'obres d'ambientació escenogràfica, ornamentals, decoratives o escultòriques, en diversos materials, per a ús en qualsevol tipus d'espectacle.  
Utilitzar amb propietat les tècniques d'expressió artisticoplàstica en la cerca i definició de les característiques formals d'aquest tipus d'obres.  
Ser capaços de seleccionar i relacionar amb coherència i sensibilitat artística materials, estris o eines i tècniques de producció, amb la forma, estructura i funció de l'objecte escultòric dissenyat.  
Analitzar l'evolució de les tendències estètiques i artístiques que influeixen en la realització escultòrica en l'actualitat i valorar els condicionants simbòlics i comunicatius que contribueixen a configurar el gust del públic consumidor.  
Aplicar els criteris de control de qualitat i resoldre els problemes artístics i tecnològics que es plantegen durant el procés de realització d'obres destinades a participar en produccions espectaculars a fi d'obtindre resultats d'acord amb els paràmetres de qualitat artística i tècnica requerits.  
Conéixer les especificacions tècniques i utilitzar amb destresa els equips i maquinària específics de la realització d'obres escultòriques i artístiques de l'àmbit de l'espectacle.  
Exercir la seua activitat professional respecte del marc legal, econòmic i organitzatiu que la regula i condiciona, amb iniciativa i responsabilitat i en les condicions de seguretat i higiene adequades, i implementar les mesures preventives necessàries per a no incidir negativament en el medi ambient.  
Iniciar-se en la cerca de formes, materials, tècniques i processos creatius i artístics relacionats amb l'escultura aplicada a l'espectacle.  
  
Adaptar-se en condicions de competitivitat als canvis tecnològics i organitzatius del sector; buscar, seleccionar i utilitzar canals d'informació i formació contínua relacionats amb l'exercici professional.  
  
4.2. Distribució horària dels ensenyaments i organització dels mòduls  
4.2.1. Distribució horària dels ensenyaments  
  
Estructura general Hores lectives Crèdits ECTS  
Mòduls impartits en el centre educatiu 1850 112  
Fase de formació pràctica en empreses, estudis o tallers 150 8  
Total hores d'ensenyament 2000 120  
  
  
4.2.2. Distribució horària setmanal per cursos i crèdits dels mòduls  
  
  
Mòduls formatius Sessions/setmana Hores lectives Crèdits ECTS  
 1r ECTS 2n ECTS   
Dibuix artístic 4 5 2 3 150 8  
Dibuix tècnic 4 5 100 5  
Volum 4 6 4 6 200 12  
Història de l'escultura 3 4 75 4  
Aplicacions informàtiques 4 5 100 5  
Materials i tecnologia d'escultura aplicada a l'espectacle 3 4 75 4  
Projectes d'escultura aplicada a l'espectacle 4 6 2 3 150 9  
Taller de buidatge i emmotlament 4 6 4 6 200 12  
Escultura efímera 4 6 4 6 200 12  
Taller d'estructures i muntatges 3 4 3 5 150 9  
Taller d'acabats policroms 6 9 150 9  
Projecte integrat 4 12 100 12  
Formació i Orientació Laboral 2 3 50 3  
Empresa i Iniciativa Emprenedora 2 3 50 3  
Idioma estranger 2 2 100 5  
Formació pràctica en empreses 150 8  
Total 37 02 0714 181  
  
  
4.3. Objectius, continguts i criteris d'avaluació dels mòduls  
  
I. Dibuix artístic I-II  
Duració: 150 hores.  
Equivalència en crèdits ECTS: 8  
Per a aquest mòdul que s'imparteix en dos cursos acadèmics, el departament didàctic corresponent de cada centre distribuirà i graduarà, per curs, els objectius, continguts i criteris d'avaluació i els recollirà en la corresponent programació didàctica.  
a) Objectius  
1. Representar gràficament tant formes de l'entorn com imatges de creació pròpia.  
2. Analitzar els elements que configuren la representació de l'espai en un suport bidimensional i les relacions que s'estableixen entre si.  
3. Utilitzar els diversos materials i tècniques gràfiques com a eines bàsiques per a la cerca i definició formal d'imatges i per a la comunicació gràfica d'idees.  
4. Comprendre els fonaments i la teoria del color, la seua importància en els processos de creació artisticoplàstica i utilitzar-los de manera creativa en la representació gràfica.  
5. Exercitar la capacitat d'invenció i ideació i desenvolupar la sensibilitat estètica i creativa.  
b) Continguts  
1. La forma bidimensional i tridimensional i la seua representació sobre el pla.  
2. Els materials de dibuix i les seues tècniques. Tècniques seques, humides i mixtes. Nous suports i eines.  
3. La composició, conceptes bàsics. Expressivitat en l'ordenació de l'espai.  
4. Anàlisi de forma i estructura. Relació de les parts amb el tot. Proporció.  
5. La llum i la seua representació. Valors expressius i descriptius. El clarobscur  
6. El color. Fonaments i teoria del color. Valors descriptius, expressius i simbòlics.  
7. La realitat com a motiu. Les formes de la naturalesa i la seua interpretació i representació: realisme, síntesi i estilització.  
8. La figura humana i la seua relació amb les formes del seu entorn. Proporcions, expressió i moviment.  
9. El dibuix aplicat a la realització de projectes propis d'aquesta especialitat: el disseny de formes tridimensionals de possible realització.  
  
10. Consciència mediambiental. Optimització, reutilització i reciclatge de mitjans i materials.  
c) Criteris d'avaluació  
Es valorarà la capacitat de l'alumne per a:  
1. Utilitzar correctament els diversos materials i tècniques del dibuix en la representació gràfica de formes de la realitat o de la seua pròpia inventiva.  
2. Analitzar i comprendre la forma i l'espai compositiu tridimensional, i estructurar-los i representar-los bidimensionalment d'acord amb les necessitats comunicatives.  
3. Aplicar els coneixements adquirits a la realització d'esbossos, croquis i projectes propis d'aquesta especialitat.  
4. Analitzar i interpretar les formes de la naturalesa, segons processos de realisme, síntesi i estilització.  
5. Utilitzar correctament el color i les tècniques gràfiques, en els seus aspectes representatius, expressius i comunicatius.  
6. Valorar de manera argumentada els aspectes formals, estètics i comunicatius d'una representació gràfica determinada.  
  
  
II. Dibuix tècnic  
Duració: 100 hores  
Equivalència en crèdits ECTS:5  
a) Objectius  
1. Utilitzar els mètodes, els procediments, les convencions i les tècniques gràfiques pròpies del dibuix tècnic en la cerca i definició formal de peces tridimensionals i baixos relleus, i en la comunicació gràfica d'idees.  
2. Representar i fitar peces tridimensionals utilitzant el sistema de representació adequat.  
3. Comprendre la informació gràfica de dissenys i projectes de realització de peces escultòriques.  
4. Valorar el dibuix tècnic com a eina bàsica en la representació objectiva de les formes, en la transmissió d'informació precisa sobre els objectes i en la ideació, projecció i realització d'aquests.  
  
5. Conéixer i utilitzar eines de mesura i presa de dades, tant tradicionals com digitals, per al registre i documentació espacial i objectual.  
  
b) Continguts  
1. Geometria plana i espacial.  
2. Geometria descriptiva.  
3. Sistemes de representació. Ampliació, reducció, especejament de masses.  
4. El dibuix a mà alçada, esbossos i realització de croquis. Vistes i normalització. Mesures i acotació. L'ús d'escales.  
5. El pla de taller i el dibuix constructiu. Seccions, talls i ruptures.  
  
6. Tècniques gràfiques, procediments i materials.  
7. El dibuix tècnic i la seua aplicació a la realització de projectes propis d'aquesta especialitat.  
8. El dibuix tècnic assistit per ordinador i l'ús de noves tecnologies aplicades a la representació tècnica.  
c) Criteris d'avaluació  
Es valorarà la capacitat de l'alumnat per a:  
1. Definir gràficament formes de la realitat o de la seua pròpia inventiva utilitzant amb propietat els sistemes de representació més adequats.  
2. Utilitzar amb destresa i precisió els diversos materials i tècniques, tant tradicionals com digitals, aplicats al dibuix tècnic amb especial atenció a la qualitat dels acabats i la presentació final.  
3. Descriure, mitjançant el dibuix tècnic a mà alçada, obres escultòriques, abans del seu desenvolupament gràfic definitiu, destacant amb claredat aquella informació necessària per a la posterior reproducció.  
4. Analitzar i explicar correctament la informació gràfica donada d'un disseny escultòric, utilitzant amb propietat la terminologia de l'assignatura.  
  
  
III. Volum I-II  
Duració: 200 hores  
Equivalència en crèdits ECTS: 12  
Per a aquest mòdul que s'imparteix en dos cursos acadèmics, el departament didàctic corresponent de cada centre distribuirà i graduarà, per curs, els objectius, continguts i criteris d'avaluació i els recollirà en la corresponent programació didàctica.  
a) Objectius  
1. Modelar peces artístiques tridimensionals bé siguen originals d'ideació pròpia o còpia de models proposats.  
2. Adquirir una visió ordenada i de conjunt dels diferents factors i etapes en l'anàlisi, ideació i materialització de la forma tridimensional, així com dels mètodes de realització, de les tècniques de modelatge, constructives i de talla.  
3. Analitzar peces tridimensionals des d'un punt de vista formal, estructural i funcional, i interpretar-les i representar-les mitjançant els procediments de configuració volumètrica corresponents.  
4. Manejar el llenguatge de la forma volumètrica per a concebre objectes artístics tridimensionals i configurar maquetes, esbossos o prototips relacionats amb els mitjans de producció artisticoartesanal i ornamental.  
5. Conéixer, seleccionar i utilitzar les tècniques, procediments i materials més adequats als requeriments estètics i funcionals de peces volumètriques relacionades amb les arts aplicades i els oficis artístics de l'escultura.  
6. Desenvolupar interés i sensibilitat per la protecció, promoció i creixement del llegat del patrimoni artístic.  
b) Continguts  
1. Elements conceptuals i expressius del llenguatge tridimensional.  
2. Materials i eines. Classificació, propietats, conservació, utilització i manteniment.  
3. Concepte d'espai. La composició: expressivitat en l'ordenació de l'espai en els processos de configuració tridimensional.  
4. La forma en la representació tridimensional, la forma en el pla: el relleu i la forma exempta.  
5. La realitat com a motiu. La forma orgànica. Processos d'anàlisi i abstracció.   
6. La figura humana. Proporcions, expressió i moviment.  
7. Tècniques bàsiques del volum. Modelatge, talla i construcció.  
8. Els procediments del volum, la seua aplicació en la realització de projectes propis d'aquesta especialitat i la seua interrelació amb els diferents tallers i disciplines.  
9. Mètodes de translació. Sistemes de reproducció, ampliació, reducció i especejament de les masses.  
10. Materials i tècniques bàsiques de realització d'esbossos i models.  
c) Criteris d'avaluació  
Es valorarà la capacitat de l'alumnat per a:  
1. Explicar, utilitzant amb propietat la terminologia pròpia de l'assignatura, les característiques dels diferents mètodes i tècniques del volum i la seua relació amb els materials utilitzats.  
2. Analitzar els elements formals, funcionals i estructurals de peces tridimensionals i reproduir-les fidelment d'acord amb la tècnica més adequada i les característiques del material utilitzat.  
3. Manejar amb competència professional les tècniques i els materials indispensables per al desenvolupament d'obres volumètriques relacionades amb les arts aplicades de l'escultura.  
4. Explorar amb iniciativa les possibilitats plàstiques i expressives del llenguatge tridimensional i utilitzar-les de manera creativa en la ideació i realització d'obra original i composicions d'índole funcional, decorativa i ornamental.  
5. Emetre judicis de valor argumentats respecte a la creació artística pròpia i aliena basant-se en els seus coneixements sobre la matèria, el seu gust personal i la seua sensibilitat.  
6. Concebre i desenvolupar projectes de caràcter tridimensional.  
  
  
IV. Història de l'escultura  
Duració: 75 hores  
Equivalència en crèdits ECTS: 4  
a) Objectius  
1. Analitzar l'escultura en el seu doble vessant tècnic i plàstic, estudiant la seua evolució al llarg del temps i la seua relació amb la cultura i la societat de cada etapa històrica.  
2. Analitzar i comprendre els aspectes formals, conceptuals i tècnics propis del llenguatge escultòric.  
3. Comprendre el llenguatge expressiu que caracteritza la producció escultòrica de cada època, estil o tendència i la seua relació amb les arts aplicades, l'arquitectura i la societat del moment en què s'ha produït.  
  
4. Valorar de manera argumentada realitzacions escultòriques de diferents èpoques i estils, basant-se en els coneixements aportats per l'assignatura i en el criteri i la sensibilitat propis.  
5. Valorar l'activitat professional pròpia com a producte de l'evolució dels sabers humanístics, artístics i tècnics propis de l'especialitat.  
  
6. Desenvolupar la sensibilitat i la capacitat del gaudi estètic.  
b) Continguts  
1. L'art tridimensional i les seues diferents manifestacions. Escultura exempta i relleu. Materials i tècniques artístiques de les obres tridimensionals.  
2. L'escultura en la prehistòria: orígens paleolítics, màgia simpàtica i naixement de l'estètica. Del Neolític al ferro, significació del món celta.  
3. El Pròxim Orient i la seua plàstica escultòrica. Transcendència de la imatge a Egipte i la seua pervivència en l'Europa grecoromana. El daurat i policromia en l'antic Egipte.  
4. La proporció i l'equilibri com a base de la imatge del Classicisme grec, les conquestes del segle IV i la plenitud del segle V. Evolució tècnica i estètica de l'escultura a Grècia: marbres, bronzes i terracotes. Evolució de l'escultura romana: aspectes formals, tècnics i materials. El retrat.  
5. Escultura i arts aplicades en l'art medieval europeu. Conceptes estètics i ornamentals del món islàmic. L'escultura romànica i gòtica. El retaule i la reixeria.  
6. Escultura i arts aplicades en l'Edat Moderna. El Renaixement: recuperació dels valors clàssics. Humanisme i religió, iconografia de la contrareforma. Itàlia i Espanya. Imatgeria policromada espanyola. Barroc i rococó, el sentiment i el drama com a bases de l'escultura. Imatgeria policromada espanyola.  
7. L'escultura aplicada a l'arquitectura efímera i a l'escenografia: espectacles teatrals, arcs de triomf, cadafals, templets, altars, dossers, etc.  
8. Neoclassicisme i historicisme. L'escultura com a recuperació de l'ideal grecoromà.  
9. La Revolució Industrial i la seua influència en les arts decoratives i en l'arquitectura efímera. Els nous materials: ferro i vidre. Els pavellons per a les exposicions universals.  
10. Romanticisme, realisme i impressionisme en l'escultura.  
11. Del modernisme a les avantguardes, canvis ideològics i plàstics. Nous materials i nous temes en l'escultura.  
12. La influència de les avantguardes històriques en l'escultura i l'escenografia. Aportacions tècniques i estètiques.  
13. De la postguerra als anys seixanta: Informalisme. Abstracció. Art cinètic. Nou realisme. Art pop. Minimalisme. Art pobre (arte povera).  
14. Els anys setanta. Postminimalisme. Art processual i art conceptual. L'art d'acció: el happening, la performance, l'environment i la instal·lació. Art i naturalesa: el land art.  
15. L'escultura en l'espai públic. Llocs d'intervenció i principals representants.  
16. L'escultura aplicada a l'espectacle. La seua presència en les arts escèniques i audiovisuals. Manifestacions efímeres de caràcter festiu i recreatiu. Desenvolupament en l'àmbit de la Comunitat Valenciana.  
c) Criteris d'avaluació  
Es valorarà la capacitat de l'alumnat per a:  
1. Conéixer i identificar les principals realitzacions escultòriques i d'arts aplicades enquadrant-les en el seu moment històric i relacionant-les amb el seu context històric i social.  
2. Aprendre, reconéixer i interpretar la iconografia bàsica com a part integrant de la imatge escultòrica de les diferents èpoques.  
3. Analitzar la relació que hi ha entre l'escultura i les arts aplicades i altres manifestacions artístiques del seu context temporal.  
4. Diferenciar les tècniques i els materials escultòrics valorant el treball artístic i artesanal en el seu més ampli espectre.  
5. Manejar el llenguatge apropiat i els termes artístics correctes en els comentaris de les diverses obres.  
6. Apreciar les obres d'art i emetre judicis de valor argumentats i justificats pel seu coneixement de la matèria.  
  
  
V. Aplicacions informàtiques  
Duració: 100 hores.  
Equivalència en crèdits ECTS: 5  
a) Objectius  
1. Conéixer i utilitzar de manera responsable i segura el material i els equips informàtics.  
2. Conéixer i utilitzar els programes informàtics específics més adequats a la pràctica professional de l'especialitat, generant fluxos de treball i hibridació entre si.  
3. Analitzar la presència actual de les noves tecnologies en la projecció, realització i comunicació del producte d'aquesta família professional.  
4. Utilitzar els recursos informàtics com a instruments d'ideació, gestió i comunicació del treball.  
5. Conéixer i utilitzar adequadament els canals per a la formació contínua.  
b) Continguts  
1. Introducció a la informàtica.  
2. Dispositius d'entrada i eixida. Sistemes de digitalització (2D, 3D).  
3. internet. Navegadors, correu electrònic, pàgines web.  
4. Ofimàtica bàsica. Gestió segura i eficaç de la informació. Eines d'autoedició.  
5. Introducció al disseny assistit per ordinador i la seua presència en la planificació, execució i presentació del projecte.  
6. Programari d'il·lustració, disseny i comunicació de projecte.  
7. Introducció a la gràfica 3D. Modelatge digital.  
8. Aplicacions de les TIC en el treball projectual dels objectes escultòrics.  
c) Criteris d'avaluació  
Es valorarà la capacitat de l'alumnat per a:  
1. Valorar de manera argumentada l'evolució tecnològica i la importància de les noves tecnologies en els processos productius, industrials i, artísticament i específicament, en l'àmbit de la producció escultòrica.  
  
2. Identificar els components físics i lògics d'un sistema informàtic i el seu impacte en el rendiment.  
3. Seleccionar el mitjà informàtic adequat, els seus resultats, l'abast i les possibles combinacions amb altres mitjans.  
4. Utilitzar correctament i de manera segura les noves tecnologies adequades en cadascuna de les fases projectuals.  
5. Demostrar coneixement i destresa en l'aplicació dels processos digitals.  
6. Conéixer i utilitzar de manera adequada i responsable els canals per a la formació contínua.  
  
  
VI. Materials i tecnologia d'escultura aplicada a l'espectacle  
Duració: 75 hores  
Equivalència en crèdits ECTS: 4  
a) Objectius  
1. Comprendre els fonaments científics que expliquen les propietats generals dels materials, les seues magnituds i els seus sistemes de mesures.  
2. Conéixer les propietats dels materials d'ús escultòric, especialment els utilitzats en l'àmbit de l'espectacle i per a ús efímer. La seua classificació i les condicions específiques d'aplicabilitat en el camp de l'escultura aplicada a l'espectacle.  
3. Conéixer l'ús i les especificacions de les eines, els estris, la maquinària i els equips usats en els processos de realització de projectes escultòrics relacionats amb l'àmbit de l'espectacle.  
4. Valorar i considerar el paper de la tecnologia per a millorar i innovar en l'ús de materials, eines i equips en els processos de tall, conformació, acabat i protecció dels materials.  
5. Adquirir els coneixements tècnics necessaris per a triar i optimitzar el material i els recursos energètics i tecnològics usats en els projectes escultòrics aplicats als diferents tipus d'espectacles amb criteris de sostenibilitat, reutilització i reciclatge.  
6. Conéixer els riscos i les mesures de seguretat, higiene i protecció mediambiental relacionats amb el treball i la manipulació dels materials d'ús escultòric i altres amb els quals es complementen.  
b) Continguts  
1. Fonaments científics: Llum, color, forma.  
2. Classificació dels materials. Propietats generals i específiques. Magnituds, unitats, sistemes de mesura i proves d'assaig.  
3. Materials d'ús escultòric, suports naturals i suports artificials. Classificació i composició. Propietats generals i específiques relacionades amb l'ús escultòric, ornamental i decoratiu. Processos d'elaboració.  
  
4. Materials auxiliars i complementaris. Acabats. Classificació, tipus propietats i característiques.  
5. Materials i sostenibilitat. Reutilització i reciclatge. Generació, tractament i eliminació de residus.  
6. Processos, tècniques i equips de conformació relacionats amb cada tipus de material escultòric propi d'aquesta especialitat.  
7. Eines, estris, equips i materials complementaris i auxiliars relacionats amb els processos de conformació, muntatge i instal·lació d'obres d'ambientació escenogràfica, ornamentals, decoratives o escultòriques, en diversos materials, per a ús en qualsevol tipus d'espectacle permanent i efímer.  
8. Procediments de càlcul estructural, de dimensions, de masses i econòmics que propicien l'optimització del material i dels recursos tecnològics, associats amb la realització dels projectes escultòrics i ornamentals propis d'aquesta especialitat.  
9. Riscos i mesures de seguretat, higiene i protecció mediambiental relacionats amb l'ús i la manipulació dels materials d'ús en aquest sector artístic.  
c) Criteris d'avaluació  
Es valorarà la capacitat de l'alumnat per a:  
1. Utilitzar amb correcció la terminologia específica i aplicar, adequadament, els principis científics i els requeriments tècnics relacionats amb els continguts del mòdul.  
2. Conéixer i diferenciar els materials, les seues propietats i la seua aplicabilitat en un projecte escultòric o ornamental relacionat amb qualsevol tipus d'espectacle.  
3. Descriure les característiques més significatives, el funcionament i les aplicacions de les principals eines i equips que s'utilitzen en els diferents processos escultòrics relacionats amb espectacles.  
4. Fonamentar l'ús de materials i tècniques concretes en la realització d'un projecte escultòric o ornamental relacionat amb qualsevol tipus d'espectacle.  
5. Dimensionar el material de manera adequada per al seu ús, la forma, la tècnica, la ubicació i el cost del projecte escultòric o ornamental que es desenvolupa.  
6. Adoptar les mesures de seguretat, higiene i protecció mediambiental necessàries en treballar amb els materials d'ús en aquest sector artístic i els equips i eines associats.  
  
  
VII. Projectes d'escultura aplicada a l'espectacle I-II  
Duració: 150 hores.  
Equivalència en crèdits ECTS: 9  
Per a aquest mòdul que s'imparteix en dos cursos acadèmics, el departament didàctic corresponent de cada centre distribuirà i graduarà, per curs, els objectius, continguts i criteris d'avaluació i els recollirà en la corresponent programació didàctica.  
a) Objectius  
1. Analitzar la relació entre disseny i metodologia projectual i seleccionar les metodologies més adequades per al disseny i la realització d'obra original d'ambientació escenogràfica, ornamental, decorativa o escultòrica, en diversos materials, per a ús en qualsevol tipus d'espectacle.  
2. Conéixer i desenvolupar correctament les fases de projectes d'obra escultòrica en qualsevol material.  
3. Investigar i analitzar la documentació necessària per a l'execució del projecte en el taller.  
4. Materialitzar projectes d'obra original en totes les seues fases fins a l'obtenció d'una obra final.  
5. Valorar la metodologia projectual com a oportunitat d'investigació i d'expressió artística personal.  
6. Conéixer i utilitzar les tècniques tradicionals i les noves tecnologies específiques de l'escultura de caràcter efímer.  
7. Saber aplicar en el projecte els coneixements adquirits en altres mòduls.  
b) Continguts  
1. El disseny. Antecedents. La metodologia projectual. Diferents tendències metodològiques. Processos creatius per a la generació d'idees.  
2. Fases del projecte: Informació. Condicionants. Especificacions. Documentació. Presa de dades i anàlisi. Esbossos gràfics. Croquis. Avantprojecte. Maquetes. Prototips. Pressupostos. Tècniques i normalització.  
3. Tipus d'espectacles. Característiques i condicionants. Aplicacions escultòriques.  
4. La materialització del projecte fins a la realització final de l'obra.  
  
5. Forma i funció: Aspectes formals, funcionals i executius en la definició i desenvolupament de projectes donats.  
6. El llenguatge graficoplàstic i la comunicació visual en la realització i presentació del projecte. Defensa del projecte.  
7. Conceptes bàsics d'antropometria i ergonomia.  
8. Estudi de l'espai arquitectònic on s'ubicarà l'obra. Recorreguts i ambientació de l'obra.  
9. Concepte d'escala i proporció. Aplicació pràctica sobre els projectes.  
10. Investigació sobre processos de realització. Nous materials i noves tecnologies.  
11. Optimització de recursos.  
12. L'organització del treball en equip.  
c) Criteris d'avaluació  
Es valorarà la capacitat de l'alumnat per a:  
1. Seleccionar i aplicar la metodologia projectual més adequada al disseny d'obres originals escultòriques en funció del material de realització.  
2. Conéixer i usar correctament la terminologia específica.  
3. Solucionar adequadament els problemes que sorgisquen en el procés projectual utilitzant els coneixements i recursos gràfics, volumètrics, metodològics i tècnics de què dispose.  
4. Dur a terme el procés d'elaboració escultòrica específica en totes les seues etapes tenint en compte les especificacions del projecte i realitzant els controls necessaris per a l'obtenció d'un producte final de qualitat artística i tècnica.  
5. Desenvolupar la sensibilitat estètica i artística, la imaginació i la creativitat demostrades en el treball, així com la capacitat d'investigar.  
6. Presentar correctament els projectes.  
7. Aplicar en el projecte els coneixements adquirits en altres mòduls.  
  
  
  
VIII. Taller de buidatge i emmotlament III  
Duració: 200 hores  
Equivalència en crèdits ECTS: 12  
Per a aquest mòdul que s'imparteix en dos cursos acadèmics, el departament didàctic corresponent de cada centre distribuirà i graduarà, per curs, els objectius, continguts i criteris d'avaluació i els recollirà en la corresponent programació didàctica.  
a) Objectius  
1. Identificar i valorar les diferents tècniques de realització de projectes i processos d'emmotlament i reproducció per a l'obtenció de prototips o productes acabats per a ús en l'àmbit de l'espectacle i analitzar les etapes i procediments propis de cadascuna, i els materials, les eines i els estris corresponents als diferents moments del procés.  
  
2. Seleccionar la tècnica i els materials més adequats a les característiques tècniques, funcionals, artístiques i de producció d'un projecte i materialitzar-lo tenint en compte les exigències de qualitat del producte acabat.  
3. Conéixer i identificar els materials actuals i tradicionals propis d'aquest taller, estudiar-ne el comportament i possibilitats plàstiques i els tractaments tècnics que requereixen.  
4. Emmagatzemar, conservar i preparar, en condicions òptimes d'utilització, els materials propis de la seua activitat.  
5. Conéixer, mantindre i utilitzar la maquinària i l'utillatge específics.  
6. Organitzar, planificar i dur a terme les diferents fases que configuren el procés constructiu, identificar els problemes que sorgeixen i solucionar-los en funció de la necessària qualitat del producte acabat.  
7. Seleccionar i valorar críticament les situacions tècniques i de materials derivades de l'avanç tecnològic i la diversitat artística del món de l'espectacle, de manera que li permeten desenvolupar la seua capacitat d'autoaprenentatge a fi d'evolucionar adequadament en aquest taller.  
  
8. Organitzar el taller d'acord amb els requisits ergonòmics i funcionals de la maquinària, les instal·lacions, l'espai i l'usuari, tenint en compte les normatives que regulen l'activitat laboral i la seguretat i higiene en el treball i la protecció del medi ambient.  
b) Continguts  
1. Organització del taller de buidatge i emmotlament. Seguretat i higiene i cura mediambiental en les activitats exercides en aquest.  
  
2. Buidatge i emmotlament, conceptes fonamentals.  
3. Motles i reproduccions. Classificació general dels motles atenent els distints materials i tècniques. Preparació i cura de les eines, els estris i les instal·lacions.  
4. Prototips, motles i sèries. Conceptes bàsics, usos i aplicacions.  
  
5. Reproduccions en materials apropiats per a l'àmbit de l'espectacle atenent les característiques de resistència, lleugeresa i qualitat.  
  
6. Materials flexibles. Incidència i ús per a l'obtenció de motles i reproduccions.  
7. Realització de buidatges del natural mitjançant processos i materials d'emmotlament que possibiliten l'obtenció de pròtesis, adorns i dispositius d'aplicació en espectacles que requereixen efectes especials.  
c) Criteris d'avaluació  
Es valorarà la capacitat de l'alumnat per a:  
1. Identificar, diferenciar i explicar inequívocament i amb professionalitat cada material, procés i tècnica que s'utilitze en el taller de motles i reproduccions.  
2. Demostrar habilitat i destresa en el maneig d'eines i maquinària, amb aplicació de les tècniques fonamentals a supòsits reals d'aquesta disciplina.  
3. Utilitzar, amb competència professional, els materials específics del taller, verificant els nivells de qualitat.  
4. Aplicar correctament tots els coneixements adquirits en el taller d'emmotlament, tant pel que fa a tècniques com a materials.  
5. Demostrar, a partir d'un supòsit donat, domini del procés tècnic més adequat per a la realització del projecte, identificant i resolent satisfactòriament les dificultats que sorgisquen.  
6. Organitzar adequadament el taller de motles i reproduccions i el treball que s'hi exerceix sense contravindre les normes establides sobre riscos laborals i protecció del medi ambient.  
7. Demostrar neteja, posada a punt i manteniment d'eines, estris i instal·lacions per a afavorir les tasques docents que es realitzen en aquest espai.  
8. Comprendre i explicar els conceptes de l'àrea del buidatge, com ara: positiu i negatiu, sèries, ritmes, motles, composició modular, formes còncaves i convexes.  
  
  
  
IX. Escultura efímera I-II  
Duració: 200 hores.  
Equivalència en crèdits ECTS: 12  
Per a aquest mòdul que s'imparteix en dos cursos acadèmics, el departament didàctic corresponent de cada centre distribuirà i graduarà, per curs, els objectius, continguts i criteris d'avaluació i els recollirà en la corresponent programació didàctica.  
a) Objectius  
1. Conéixer els materials propis d'aquest cicle d'escultura; els seus valors expressius, les possibilitats i les limitacions tècniques i constructives en la creació d'elements tridimensionals.  
2. Saber adaptar-se a les condicions i exigències dels espais d'actuació i intervenció artística relacionats amb l'àmbit professional.  
  
3. Aprofundir en l'estudi i la representació de les formes naturals: antropomorfes, zoomorfes i vegetals i les artificials  
4. Conéixer i saber aplicar els mètodes de translació d'idees originals o models donats, els sistemes de reproducció, ampliació, reducció, articulació, acoblaments i altres.  
5. Desenvolupar un procés de treball ordenat partint dels coneixements i projectes ideats en el mòdul corresponent a partir de les maquetes, esbossos, croquis i especificacions tècniques.  
6. Adquirir suficients recursos tècnics en la conjunció de materials de fàcil transformació i configuració mitjançant tècniques mixtes.  
7. Conéixer i saber utilitzar l'utillatge i maquinària necessaris per a la realització d'obres acabades.  
8. Comprendre el llenguatge escultòric i els recursos específics que s'apliquen en l'àmbit escenogràfic: efectes il·lusoris, ficticis.  
9. Aplicar els mètodes de treball, així com les tècniques estudiades, interrelacionant els coneixements de les diferents disciplines.  
10. Desenvolupar interés per la protecció, la promoció i el creixement del llegat del patrimoni artístic.  
11. Potenciar mètodes de treball en equip per al desenvolupament de determinats projectes.  
12. Respectar les mesures de seguretat, higiene i salut en el taller.  
13. Aplicar les mesures preventives necessàries per a no incidir negativament en el medi ambient.  
b) Continguts  
1. Conceptes creatius de talla i construcció de peces tridimensionals d'escultura efímera, bé siga d'originals d'ideació pròpia o còpia de models proposats tenint en compte principalment els seus valors artístics.  
2. Les formes orgàniques i les artificials aplicades a configuracions volumètriques. Creixement, maduresa, envelliment.  
3. Aprofundir en l'estudi de la figura humana: proporcions, el fragment i la representació de les parts del cos humà.  
4. El retrat: l'expressió del rostre.  
5. Processos escultòrics fonamentals (addicció, sostracció, construcció i tècniques mixtes) aplicats a l'àmbit de l'especialitat.  
6. Materials propis de l'especialitat de fàcil transformació i configuració escultòrica: poliestiré expandit, bromera de poliuretà, PVC desbromat, paper maixé, cartó faller, altres.  
7. Mètodes de translació de models: reproducció, ampliació, reducció i especejament de masses. Implicacions del canvi d'escala de l'obra escultòrica.  
8. Possibilitats de transformació de l'aparença visual, tàctil i cromàtica de materials aparentment pobres.  
9. Relació de l'espai d'ubicació de l'obra en relació amb els elements volumètrics.  
10. Procediments, eines i maquinària. Noves tecnologies específiques en relació amb l'escultura de caràcter efímer.  
11. Textures i acabats superficials.  
12. Mesures de seguretat, higiene i salut en el treball.  
13. Atenció del medi ambient. Tractament, aprofitament i eliminació de residus.  
c) Criteris d'avaluació  
Es valorarà la capacitat de l'alumnat per a:  
1. Utilitzar amb agilitat tècnica i criteri estètic el llenguatge escultòric aplicat a la realització d'obres d'índole funcional o ornamental del seu camp professional.  
2. Relacionar amb coherència formal els materials i tècniques usats, adequant-se als aspectes funcionals de l'obra.  
3. Mostrar habilitat i destresa en el maneig d'eines i maquinària.  
  
4. Demostrar una actitud participativa i creativa en la concepció i elaboració de treballs.  
5. Manifestar sensibilitat artística, capacitat d'expressió i creativitat.  
  
6. Posseir capacitat crítica i d'anàlisi en totes les manifestacions artístiques.  
7. Mostrar interés i esforç per a afrontar i desenvolupar els continguts i les activitats plantejats.  
8. Realitzar les tasques d'organització del taller complint les mesures preventives i les normes adequades de seguretat, higiene i protecció mediambiental.  
  
  
X. Taller d'estructures i muntatges I-II  
Duració: 150 hores.  
Equivalència en crèdits ECTS: 9  
Per a aquest mòdul que s'imparteix en dos cursos acadèmics, el departament didàctic corresponent de cada centre distribuirà i graduarà, per curs, els objectius, continguts i criteris d'avaluació i els recollirà en la corresponent programació didàctica.  
a) Objectius  
1. Identificar i valorar les diferents tècniques de construcció d'estructures en metall i analitzar les etapes i procediments propis de cadascuna, i els materials, les eines i els estris corresponents als diferents moments del procés.  
2. Seleccionar la tècnica i els materials més adequats a les característiques tècniques, funcionals, artístiques i de producció d'un projecte i materialitzar-lo tenint en compte les exigències de qualitat del producte acabat.  
3. Conéixer i identificar els materials actuals i tradicionals propis d'aquest taller, estudiar-ne el comportament i possibilitats plàstiques i els tractaments tècnics que requereixen.  
4. Emmagatzemar, conservar i preparar, en condicions òptimes d'utilització, els materials propis de la seua activitat.  
5. Conéixer, mantindre i utilitzar la maquinària i l'utillatge específics.  
6. Organitzar, planificar i dur a terme les diferents fases que configuren el procés constructiu, identificar els problemes que sorgeixen i solucionar-los en funció de la necessària qualitat del producte acabat.  
7. Seleccionar i valorar críticament les situacions tècniques i de materials derivades de l'avanç tecnològic i la diversitat artística del món de l'espectacle, de manera que li permeten desenvolupar la seua capacitat d'autoaprenentatge a fi d'evolucionar adequadament en aquest taller.  
  
8. Organitzar el taller d'acord amb els requisits ergonòmics i funcionals de la maquinària, les instal·lacions, l'espai i l'usuari, tenint en compte les normatives que regulen l'activitat laboral i la seguretat i higiene en el treball i l'atenció del medi ambient.  
b) Continguts  
1. Planificació de la construcció d'estructures en metall. Fase de realització. Anàlisi dels processos materials, tècniques, eines i maquinària.  
2. Materials, estris, eines i maquinària propis en la construcció d'estructures en metall. Tipus, característiques, ús, manteniment i normes de seguretat i higiene.  
3. Sistemes manuals de calfament de materials. Tipus, característiques, ús, manteniment i normes de seguretat i higiene.  
4. Tècniques de conformació en fred. Tipus, característiques, ús, manteniment i normes de seguretat i higiene.  
5. Tancaments metàl·lics. Tipus, característiques, ús, manteniment i normes de seguretat i higiene.  
6. Eines, estris i plantilles de mesurament. Tipus, característiques i ús.  
7. Sistemes manuals i industrials de tall. Tipus, característiques, manteniment i normes de seguretat i higiene.  
8. Sistemes manuals i industrials d'unió i muntatge. Tipus, característiques, ús, manteniment i normes de seguretat i higiene.  
9. Experimentació amb nous materials per a la construcció d'estructures, procediments tècnics i tecnològics no tradicionals.  
10. Pàtines i elements protectors. Sistemes de recobriments industrials. Tipus, característiques i ús.  
11. Organització del taller d'acord amb els requisits ergonòmics i funcionals de la maquinària, les instal·lacions, l'espai i l'usuari, tenint en compte les normatives que regulen l'activitat laboral, la seguretat i higiene en el treball i la protecció del medi ambient.  
  
c) Criteris d'avaluació  
Es valorarà la capacitat de l'alumnat per a:  
1. Classificar les tècniques de realització en la construcció d'estructures en metall i/o en fusta, descrivint les etapes i procediments propis de cada moment del procés, indicant els materials, els estris, les eines i la maquinària corresponents.  
2. Seleccionar la tècnica de realització en metall i/o en fusta més adequada a les característiques tècniques, funcionals i artístiques en la construcció i muntatge d'estructures volumètriques tenint en compte les exigències de qualitat del producte acabat.  
3. Conéixer i realitzar amb qualitat tècnica i estètica els processos de realització d'obres de construcció i muntatge en metall i/o en fusta duent a terme els controls adequats en cada moment de la seua execució.  
  
4. Desenvolupar i planificar el procés de realització de les tècniques d'aquest taller en la construcció i muntatge d'una obra escultòrica aplicada a qualsevol àmbit de l'espectacle, identificant els problemes que sorgisquen i buscant la solució.  
5. Realitzar les tasques d'organització del taller complint les mesures preventives i les normes que regulen l'activitat laboral, la seguretat i higiene en el treball i la protecció del medi ambient, d'acord amb els requisits ergonòmics i funcionals.  
  
  
XI. Taller d'acabats policroms  
Duració: 150 hores.  
Equivalència en crèdits ECTS: 9  
a) Objectius  
1. Identificar i valorar les diferents tècniques de policromat i analitzar les etapes i procediments propis de cadascuna, i els materials, les eines i els estris corresponents als diferents moments del procés.  
  
2. Seleccionar la tècnica i els materials més adequats a les característiques tècniques, funcionals, artístiques i de producció d'un projecte i materialitzar-lo tenint en compte les exigències de qualitat del producte acabat.  
3. Organitzar, planificar i realitzar les distintes fases que configuren el procés productiu, identificar els problemes i solucionar-los en funció de les necessitats del producte.  
4. Organitzar el taller d'acord amb els requisits ergonòmics i funcionals de la maquinària, les instal·lacions, l'espai i l'usuari, tenint en compte les normatives que regulen l'activitat laboral i la seguretat i higiene en el treball i la protecció del medi ambient.  
b) Continguts  
1. Planificació de l'obra de policromia. Anàlisi de processos. Fases de realització.  
2. Conceptes bàsics del color. Mescles, propietats i simbologia.  
3. Pigments i matèries primeres. Aglutinants i dissolvents.  
4. Emprimacions, pintures, laques i vernissos. Coles.  
5. Tècniques tradicionals de policromia i daurat.  
6. Tècniques d'acabats policroms grassos, magres, a l'alcohol i mixtos.  
7. Tècniques d'imitació de materials i pàtines.  
8. Tècniques decoratives ornamentals.  
9. Altres acabats: papers, tèxtils, plàstics, fibra de vidre. Ocultació dels sistemes de fixació entre elements: mecànics i adhesius.  
  
10. Mesures de seguretat, higiene i salut en el treball.  
11. Cura del medi ambient. Eliminació de residus.  
c) Criteris d'avaluació  
Es valorarà la capacitat de l'alumnat per a:  
1. Seleccionar les tècniques més adequades a les característiques funcionals i artístiques d'una obra.  
2. Realitzar amb qualitat tècnica i estètica els processos policroms i d'acabat duent a terme els controls adequats en cada moment del procés, identificant els problemes i solucionant-los en funció de la qualitat del producte.  
3. Utilitzar correctament els materials i les eines específics del taller optimitzant-ne l'ús.  
4. Utilitzar adequadament el llenguatge cromàtic aplicat a les composicions tridimensionals que es realitzen.  
5. Utilitzar correctament els procediments, les tècniques i els materials en la realització de les activitats que es programen.  
6. Realitzar les tasques d'organització del taller complint les mesures preventives i les normes que regulen l'activitat laboral, la seguretat i higiene en el treball i la protecció del medi ambient, d'acord amb els requisits ergonòmics i funcionals.  
  
  
XII. Projecte integrat  
Duració: 100 hores  
Equivalència en crèdits ECTS: 12.  
a) Objectius  
1. Proposar i materialitzar el projecte d'obra original en totes les seues fases, fins a l'obtenció d'una obra final de qualitat tècnica, artística i comunicacional.  
2. Desenvolupar, mitjançant la projecció i realització d'una obra original escultòrica, les destreses professionals de la seua especialitat i les capacitats estètiques i creatives pròpies.  
3. Desenvolupar, mitjançant la utilització de metodologies projectuals i processos creatius, la capacitat de resolució de problemes constructius, funcionals i formals.  
4. Interrelacionar els diferents continguts teoricopràctics dels mòduls per a desenvolupar una obra escultòrica del camp de les arts aplicades.  
5. Utilitzar mètodes de treball en equip en col·laboració amb les altres àrees docents per a desenvolupar projectes interdisciplinaris.  
b) Continguts  
1. La creació d'obra original escultòrica aplicada. Fases d'un projecte. Condicionants. Especificacions. Documentació gràfica. Tècniques i normalització. Pressupost.  
2. La materialització del projecte fins a l'obtenció de l'obra acabada. Verificació del control de qualitat en les diferents etapes.  
3. La comunicació, presentació i defensa del projecte.  
c) Criteris d'avaluació  
Es valorarà la capacitat de l'alumnat per a:  
1. Idear, desenvolupar i exposar un projecte factible d'obra original escultòrica de caràcter ornamental o funcional.  
2. Solucionar els problemes que sorgisquen en el procés projectual utilitzant els coneixements i recursos gràfics, plàstics, metodològics i tècnics més adequats.  
3. Unir les diferents disciplines impartides durant el cicle i els coneixements tècnics i conceptuals adquirits.  
4. Dur a terme el procés d'elaboració de les peces originals escultòriques en totes les seues etapes tenint en compte les especificacions descrites en el projecte i realitzant els controls necessaris per a l'obtenció d'una obra final de qualitat artística i tècnica.  
5. Presentar el projecte d'obra original escultòrica, exposar oralment els seus principals apartats i emetre'n una valoració personal tècnica i artística, utilitzant correctament en tot moment la terminologia pròpia.  
  
6. Mostrar iniciativa, domini tècnic i sentit estètic en la realització del treball.  
  
  
XIII. Formació i orientació laboral  
Duració: 50 hores.  
Equivalència en crèdits ECTS: 3.  
a) Objectius  
1. Analitzar i interpretar el marc legal del treball i conéixer els drets i obligacions que es deriven de les relacions laborals.  
2. Conéixer els requisits i condicionants legals per a organitzar i gestionar una petita o mitjana empresa, tenint en compte els factors de producció, jurídics, mercantils i sociolaborals.  
3. Identificar les distintes vies d'accés al mercat de treball i a la formació permanent, així com conéixer els organismes institucionals, nacionals i comunitaris dedicats a aquests objectius.  
4. Comprendre i aplicar les normes sobre seguretat i higiene laboral i desenvolupar sensibilitat cap a la protecció del medi ambient, com a factors determinants de la qualitat de vida.  
b) Continguts  
1. El marc jurídic de les relacions laborals. Estatut dels treballadors i regulació específica. Prestacions de la Seguretat Social i desocupació.  
  
2. Sistemes d'accés al món laboral. El mercat de treball: estructura. Tècniques i organismes que faciliten la inserció laboral. Iniciatives per al treball per compte propi. La formació permanent.  
3. L'empresa. Distints models jurídics d'empreses i característiques. Organització, administració i gestió. Obligacions jurídiques i fiscals.  
  
4. Conceptes bàsics de màrqueting. L'organització de la producció, la comercialització i la distribució en l'empresa. Mètodes d'anàlisi de costos i el control de la qualitat.  
5. El contracte. Modalitats de contracte de treball. Drets i deures derivats de la relació laboral. Modificació, suspensió i extinció del contracte de treball.  
6. L'empresari individual. Tràmits per a l'inici de l'activitat empresarial. Pressupostos, taxacions i facturació de treballs.  
7. Els drets de propietat intel·lectual i industrial. Registre de la propietat intel·lectual. Entitats de gestió: copyright i copyleft. Propietat industrial: els models i dibuixos industrials i artístics. Registre i procediment registral.  
8. Els signes distintius: marca, rètol i nom comercial. Transmissibilitat.  
9. Mesures de seguretat i higiene en el treball aplicables a la professió.  
10. Mesures de protecció del medi ambient. Tractament, aprofitament i eliminació de residus derivats de l'activitat professional.  
  
c) Criteris d'avaluació  
Es valorarà la capacitat de l'alumnat per a:  
1. Analitzar la legislació i normativa vigent d'aplicació al món laboral i a la regulació empresarial en què s'integra aquesta especialitat professional.  
2. Identificar les fonts i vies d'accés a l'ocupació i a la formació permanent directament relacionades amb la professió.  
3. Manejar la informació i procediments legals i organitzatius per a saber dur a terme l'activitat empresarial tant en l'àmbit individual com en el societari.  
4. Redactar el pla de creació i organització d'un taller artístic i/o d'una petita o mitjana empresa en què es consideren els aspectes jurídics i sociolaborals corresponents, els recursos materials i humans necessaris, les accions de màrqueting, comercialització i distribució dels productes i els mecanismes de seguretat laboral, ambiental i de prevenció de riscos exigits per a iniciar-ne el funcionament.  
  
5. Realitzar correctament contractes i emetre factures.  
6. Conéixer i aplicar les normes sobre seguretat i salut en el treball i les diferents tècniques de prevenció de riscos laborals i les mesures de protecció mediambiental.  
7. Conéixer, identificar i aplicar la legislació sobre drets d'autoria i registre de propietat intel·lectual i industrial.  
  
  
XIV. Empresa i iniciativa emprenedora  
Duració: 50 hores  
Equivalència en crèdits ECTS: 3.  
a) Objectius  
1. Analitzar les diferents formes jurídiques vigents d'empresa assenyalant la més adequada en funció de l'activitat econòmica i els recursos disponibles.  
2. Adquirir la capacitat de realitzar tasques organitzatives encaminades a l'optimització dels recursos disponibles en l'empresa, conjugant adequadament els criteris de productivitat i qualitat dins del marc legal.  
  
3. Determinar les formes de contractació laboral més idònies en funció de la grandària: activitat i objectius de l'empresa.  
4. Elaborar, organitzar i gestionar la documentació necessària per a la constitució d'una petita empresa i la generada en el desenvolupament posterior de la seua activitat econòmica.  
5. Valorar la influència i interrelació de les diverses funcions de l'activitat empresarial en l'èxit dels objectius proposats.  
6. Aplicar les tècniques de relació amb clients i proveïdors, que permeten resoldre situacions comercials tipus: Negociar amb entitats proveïdores i clients buscant les condicions més avantatjoses en les operacions comercials.  
7. Crear, desenvolupar i mantindre bones relacions amb clients reals o potencials.  
8. Identificar dins del termini establit i en la forma escaient les accions derivades de les obligacions legals d'una empresa.  
9. Elaborar un projecte de creació d'una petita empresa o taller, avaluant la possibilitat d'implantació en funció de l'activitat, el volum de negoci, els objectius i els recursos econòmics.  
b) Continguts  
1. Innovació i desenvolupament econòmic. La cultura emprenedora com a necessitat social. El caràcter emprenedor. Factors clau de les persones emprenedores. El risc en l'activitat emprenedora.  
2. Concepte d'empresari o empresària. Requisits per a l'exercici de l'activitat empresarial. Objectius personals versus objectius empresarials.  
3. L'empresa i el seu entorn: Funcions bàsiques de l'empresa. L'empresa com a sistema. La cultura de l'empresa: imatge corporativa. Responsabilitat social i ètica de les empreses.  
4. Creació i posada en marxa d'una empresa. Concepte i tipus d'empresa. La fiscalitat en les empreses. Tràmits administratius i gestió d'ajudes i subvencions. Pla d'empresa.  
5. Concepte de comptabilitat i nocions bàsiques. Obligacions fiscals de les empreses. Gestió administrativa d'una empresa.  
c) Criteris d'avaluació  
Es valorarà la capacitat de l'alumnat per a:  
1. Reconéixer les capacitats associades a la iniciativa emprenedora, analitzant els requeriments derivats dels llocs de treball i de les activitats empresarials.  
2. Definir l'oportunitat de creació d'una petita empresa, valorant l'impacte sobre l'entorn d'actuació i incorporant valors ètics.  
  
3. Realitzar les activitats per a la constitució i posada en marxa d'una empresa, seleccionant la forma jurídica i identificant les obligacions legals associades.  
4. Realitzar activitats de gestió administrativa i financera bàsica d'una pime, identificant les principals obligacions comptables i fiscals i omplint la documentació.  
  
  
XV. Idioma estranger  
Duració: 100 hores.  
Equivalència en crèdits ECTS: 5  
Per a aquest mòdul que s'imparteix en dos cursos acadèmics, el departament didàctic corresponent de cada centre distribuirà i graduarà, per curs, els objectius, continguts i criteris d'avaluació i els recollirà en la corresponent programació didàctica.  
a) Objectius  
1. Ampliar els coneixements previs d'idioma estranger.  
2. Augmentar la comprensió i perfeccionar l'expressió oral que permeten una comunicació específica en l'àmbit del treball que s'exercirà.  
  
3. Elaborar comunicacions escrites i traduir textos tècnics específics relacionats amb aquest cicle formatiu.  
4. Utilitzar diccionaris generals i tècnics.  
b) Continguts  
1. Coneixements de l'idioma, de caràcter oral i escrit, relacionats amb l'entorn de l'especialitat.  
2. Aprenentatge del vocabulari necessari per a expressar-se sobre temes habituals: el treball, l'àmbit social, cultural, mediambiental, etc.  
  
3. Anàlisi i reforçament d'estructures morfosintàctiques i construccions gramaticals necessàries per a la comprensió i traducció de textos relacionats amb el seu àmbit professional.  
4. Elaboració de textos escrits, cartes, currículums, informes, projectes, memòries de treball, pressupostos o qualsevol altre tipus de document habitual en l'exercici professional de l'especialitat.  
c) Criteris d'avaluació  
Es valorarà la capacitat de l'alumnat per a:  
1. Comprendre i utilitzar terminologia i altres aspectes lingüístics relacionats amb l'especialitat.  
2. Comprendre i realitzar comunicacions de treball diari.  
3. Expressar opinions personals sobre el camp laboral específic.  
4. Elaborar missatges concrets.  
5. Redactar documents relacionats amb l'àmbit professional.  
  
4.4. Fase de pràctiques en empreses, estudis o tallers  
1. La fase de formació pràctica en empreses, estudis o tallers té com a objectius els següents:  
a) Completar la formació acadèmica de l'alumnat mitjançant la integració en les rutines diàries de treball d'una empresa o taller artesanal i la realització de les funcions professionals corresponents al seu nivell formatiu.  
b) Facilitar el contacte de l'alumnat amb el món del treball i la incorporació al sistema de relacions socials, laborals i tècniques de l'empresa.  
c) Contrastar els coneixements, la formació i la capacitació adquirits en el centre educatiu amb la realitat empresarial i laboral del sector relacionat amb l'escultura aplicada a l'espectacle.  
d) Permetre a l'alumnat que, a través del contacte amb l'empresa, incorpore a la seua formació els coneixements sobre la seua especialitat, la situació i les relacions del mercat, les tendències artístiques i culturals, l'organització i coordinació del treball, la gestió empresarial, les relacions sociolaborals en l'empresa, etc., necessaris per a l'inici de l'activitat laboral.  
e) Adquirir els coneixements tècnics d'estris, eines, materials i maquinària que, per la seua especialització, cost o novetat, no estan a l'abast del centre educatiu.  
f) Participar de manera activa en les fases del procés de realització de projectes escultòrics aplicats a l'espectacle, amb les orientacions del tutor o tutora o coordinador o coordinadora corresponent.  
g) Aplicar els coneixements, habilitats i destreses adquirits durant el període de formació teòrica i pràctica impartida en el centre educatiu.  
  
2. El seguiment i l'avaluació de la fase de formació pràctica en empreses, estudis o tallers correspondrà al tutor o tutora de pràctiques designat pel centre educatiu, que haurà de tindre en compte el grau de compliment dels objectius i la valoració que faça l'empresa.  
  
  
  
ANNEX II  
Característiques del mòdul de projecte integrat  
  
1. El mòdul de projecte integrat en els cicles formatius de grau superior es realitzarà al llarg del segon curs i es desenvoluparà en dues parts diferenciades.  
2. L'alumnat iniciarà el mòdul de projecte integrat en començar el segon curs del cicle formatiu de grau superior, i serà avaluat una vegada supere la resta de mòduls de formació en el centre.  
3. La primera part capacitarà l'alumnat per a comprendre i posar en pràctica els aspectes bàsics de l'elaboració de projectes i per a poder realitzar i interpretar projectes d'escultura aplicada a l'espectacle. Es desenvoluparà durant els dos primers trimestres lectius del curs, d'acord amb els objectius i continguts que es recullen en l'annex I d'aquest decret per a aquest mòdul, i previstos per a la qualificació de les dues primeres avaluacions.  
4. La segona part té per objecte el desenvolupament d'un projecte original d'escultura aplicada a l'espectacle, en què l'alumnat siga capaç d'integrar, aplicar i valorar els coneixements, les destreses i les capacitats específics del camp professional de l'especialitat, adquirits mitjançant aquests ensenyaments, amb rigor tècnic i possibilitat de realització i viabilitat, que evidencie la seua capacitat creadora i la seua sensibilitat artística i estètica.  
5. El mòdul de projecte integrat es desenvoluparà a partir de la proposta del professorat que en tinga atribuïda la competència docent. L'alumnat comptarà amb la tutoria individualitzada del professorat que impartisca docència en el cicle formatiu, com a mínim, durant l'horari lectiu.  
6. Cada centre crearà un tribunal de projectes, que actuarà com un òrgan col·legiat, format per cinc components, designats per la direcció del centre. El tribunal haurà de comptar, almenys, amb el tutor o tutora de l'alumnat que defenga el mòdul professional de projecte integrat. Es recomana designar, així mateix, com a component del tribunal, un professor o professora del cicle formatiu de l'especialitat d'organització industrial i legislació. La presidència del tribunal correspondrà a la direcció del centre, o a la persona en qui aquesta delegue, mentre que la secretaria del tribunal recaurà sobre el professorat de menor edat.  
  
7. El projecte d'escultura aplicada a l'espectacle que presente l'alumnat haurà d'incloure els apartats següents:  
a) Memòria, en què s'haurà de fer una anàlisi dels processos i les fases de realització del projecte, que haurà de recollir els aspectes funcionals, artístics, tècnics i econòmics.  
b) Un testimoni gràfic de les diverses etapes del treball, que preveja les fases d'ideació, esbós i primeres propostes.  
c) La resolució del projecte.  
d) La presentació i defensa pública davant del tribunal.  
8. Els aspectes relacionats amb el seguiment i l'avaluació del mòdul del projecte integrat es regiran pel que disposa aquest decret i la normativa vigent que dicte expressament la conselleria competent en matèria d'educació.  
  
  
  
ANNEX III  
Competència docent del personal funcionari pertanyent als cossos de professorat i mestres de Taller d'Arts Plàstiques i Disseny per a la impartició dels mòduls corresponents als ensenyaments del cicle formatiu de grau superior d'Escultura Aplicada a l'Espectacle regulat en aquest decret  
  
A. Cos de professorat d'Arts Plàstiques i Disseny  
  
Especialitat Mòdul formatiu  
Dibuix artístic i color Dibuix artístic  
Dibuix tècnic Dibuix tècnic  
Història de l'art Història de l'escultura  
Volum Volum  
 Projectes d'escultura aplicada a l'espectacle  
 Projecte integrat  
 Escultura efímera  
Mitjans informàtics Aplicacions informàtiques  
Organització industrial i legislació Formació i orientació laboral  
 Empresa i iniciativa emprenedora  
Materials i tecnologia: Disseny Materials i tecnologia d'escultura aplicada a l'espectacle  
  
  
B. Cos de mestres de Taller d'Arts Plàstiques i Disseny  
  
Especialitat Mòdul formatiu  
Daurat i Policromia Taller d'acabats policroms  
Motles i Reproduccions Taller de buidatge i emmotlament  
Tècniques del Metall Taller d'estructures i muntatges  
  
  
  
ANNEX IV  
Classificació dels mòduls als efectes de determinació de la ràtio  
  
Mòduls de caràcter teòric:  
- Història de l'escultura  
- Formació i orientació laboral  
- Materials i tecnologia d'escultura aplicada a l'espectacle  
?Empresa i iniciativa emprenedora  
- Idioma estranger  
  
Mòduls de caràcter teoricopràctic:  
- Dibuix artístic  
- Dibuix tècnic  
- Volum  
- Aplicacions informàtiques  
- Escultura efímera  
- Projectes d'escultura aplicada a l'espectacle  
- Projecte integrat  
  
Mòduls de caràcter pràctic:  
- Taller de buidatge i emmotlament  
- Taller d'estructures i muntatges  
- Taller d'acabats policroms  
  
  
  
ANNEX V  
Relació de mòduls corresponents als ensenyaments mínims que es convaliden entre els cicles formatius de grau superior de la família professional d'escultura i el cicle formatiu de grau superior d'Escultura Aplicada a l'Espectacle regulat en aquest decret  
  
  
Mòduls superats en cicles formatius de grau superior Mòduls que es convaliden en el cicle formatiu de grau superior d'Escultura Aplicada a l'Espectacle  
Dibuix artístic Dibuix artístic  
Dibuix tècnic Dibuix tècnic  
Volum Volum  
Història de l'escultura Història de l'escultura  
Aplicacions informàtiques Aplicacions informàtiques  
Taller de Buidatge i Emmotlament (de motles i reproduccions escultòriques) Taller de buidatge i emmotlament  
  
  
  
  
ANNEX VI  
Relació de mòduls del currículum bàsic del cicle formatiu de grau superior d'Escultura Aplicada a l'Espectacle, regulat en aquest reial decret, que es convaliden per ensenyaments mínims de cicles formatius de grau superior de la família professional d'Arts Aplicades de l'Escultura, regulats en el Reial decret 1843/1994, de 9 de setembre  
  
Mòduls superats en cicles formatius de grau superior (Reial decret 1843/1994, de 9 de setembre) Mòduls que es convaliden  
Geometria descriptiva Dibuix tècnic  
Volum i projectes Volum  
Història de les arts aplicades de l'escultura Història de l'escultura  
  
  
  
ANNEX VII  
Relació de mòduls que podran ser objecte d'exempció per correspondència amb la pràctica laboral  
  
- Formació i orientació laboral  
- Taller de buidatge i emmotlament  
- Taller d'estructures i muntatges  
- Taller d'acabats policroms


Còpia Permalink ELI